Kerjasama ASEAN, China kembang rantaian bekalan

KUALA LUMPUR: Malaysia berpandangan bahawa Persatuan Negara-Negara Asia Tenggara (ASEAN) dan China harus bekerjasama dalam bidang ekonomi, transformasi, infrastruktur dan kesalinghubungan bagi memastikan rantaian bekalan kekal lancar tanpa halangan selain terus berkembang dari segi pemulihan ekonomi pasca pandemik Covid-19.

Ketika berkongsi pandangan itu, Perdana Menteri Datuk Seri Ismail Sabri Yaakob berkata, pelaksanaan Perkongsian Ekonomi Komprehensif Serantau (RCEP) dan perjanjian perdagangan bebas ASEAN-China yang menyeluruh juga mampu menyumbang kepada usaha mempercepat pemulihan serta daya tahan serantau.

“Malaysia juga menggalakkan ASEAN dan China supaya bekerjasama dalam bidang kesihatan awam dan keupayaan farmaseutikal melalui perkongsian teknologi, kepakaran dan harta intelek,” katanya pada sidang media mengenai hasil Sidang Kemuncak Khas ASEAN-China bagi memperingati ulang tahun ke-30 Dialog ASEAN-China, secara maya semalam.

Kenyataan perdana menteri itu disampaikan menerusi Menteri Luar, Datuk Saifuddin Abdullah.

Sidang kemuncak tersebut telah dipengerusikan bersama oleh Sultan Brunei Darussalam, Sultan Hassanal Bolkiah dan Presiden China Xi Jinping.

Sementara itu, mengulas pendirian terkini Malaysia mengenai Inisiatif Jalur dan Laluan (Belt and Road Initiative-BRI) dengan China, Saifuddin berkata negara ini masih berpendirian sama walaupun di bawah kerajaan berbeza.

“(Namun) mungkin dengan penekanan berbeza bagi projek tertentu. Bagaimanapun, Malaysia secara keseluruhannya sentiasa menyokong BRI sama ada di bawah (pentadbiran) kerajaan Barisan Nasional, Pakatan Harapan, Perikatan Nasional dan kerajaan sekarang,” katanya.

Dalam pada itu, menerusi kenyataan bersama Sidang Kemuncak Khas ASEAN-China itu, pihak terbabit menegaskan komitmen terhadap sistem perdagangan pelbagai hala yang terbuka, bebas, inklusif, telus dan tiada diskriminasi dari segi peraturan berdasarkan teras Pertubuhan Perdagangan Dunia (WTO).

Pada masa sama, ia turut menyatakan kesediaan dalam menjadikan ekonomi global lebih terbuka, inklusif, seimbang dan memberi manfaat untuk semua.

ASEAN-China juga mengalu-alukan pelaksanaan Perjanjian RCEP pada 1 Jan, 2022 dan memberi komitmen untuk saling bekerjasama demi manfaat untuk perniagaan dan rakyat di rantau berkenaan.

“Usaha akan diambil bagi melaksanakan Perjanjian Perdagangan Bebas ASEAN-China (ACFTA) dan elemen selebihnya dalam Program Kerja Masa Depan di bawah Protokol Peningkatan ACFTA selain turut menjalankan kajian kebolehlaksanaan bersama untuk meninjau bidang lain yang boleh dimasukkan dalam memperkukuh ACFTA,” katanya.

Ini termasuk mewujudkan lebih banyak peluang perdagangan dalam ekonomi digital serta menerapkan sumber-sumber pertumbuhan baharu bagi kerjasama dan usaha ke arah Kawasan Perdagangan Bebas ASEAN-China yang lebih inklusif, moden, komprehensif serta saling menguntungkan, kata kenyataan itu. – Bernama

See author's posts


PKPB: Penggiat e-dagang patuhi SOP

KUALA LUMPUR: Kalangan penggiat e-dagang mematuhi Prosedur Operasi Standard (SOP) dan meneruskan langkah-langkah pencegahan berikutan pelaksanaan Perintah Kawalan Pergerakan Bersyarat (PKPB), demi keselamatan kesihatan pekerja dan pembeli.

Pengarah Urusan Serantau Shopee Ian Ho berkata keadaan masih terlalu awal untuk mengulas perkembangan yang bermula hari ini kerana syarikat terbabit juga perlu meneliti pengumuman kerajaan Persekutuan mahu pun kerajaan negeri.

“Pendirian kami jelas — mematuhi garis panduan dan beroperasi mengikut ketetapan undang-undang dan pada masa sama melaksanakan semua langkah pencegahan demi pekerja dan pembeli,” katanya kepada Bernama semalam.

Menurutnya, langkah itu termasuk proses pembasmian kuman di peringkat gudang dan hab yang mana kemudahan di Malaysia dinyahkuman setiap hari sebelum bermulanya syif kerja dan pemeriksaan suhu harian pekerja dan penghantar Shopee Express sebelum memasuki gudang dan/atau sebelum memulakan rutin penghantaran mereka.

Shopee turut mewajibkan mereka menggunakan penutup hidung dan mulut sepanjang masa selain penggunaan cecair pembasmi kuman pada tangan sebelum mengendalikan sebarang bungkusan.

“Semua bungkusan dinyahkuman sebelum dikeluarkan daripada gudang dan/atau hab untuk tujuan penghantaran. Malah, melangkaui garis panduan standard, semua bungkusan akan dinyahkuman sekali lagi sebelum dihantar kepada pelanggan,” katanya.

Pada masa sama, Shopee turut mengamalkan penghantaran tanpa sebarang sentuhan atau berurusan langsung dengan pelanggan.

“Bungkusan itu akan diletakkan di depan pintu, peti surat atau lobi bangunan bagi mengelak sebarang pertembungan dalam proses itu.

Bagi penghantaran lain, penghantar akan mengamalkan jarak selamat sekurang-kurangnya satu meter dengan pembeli. Tiada sebarang tanda tangan diperlukan bagi pengesahan penerimaan bungkusan,” katanya.

Sementara itu, Lazada Malaysia berkata ia berusaha untuk meneruskan operasi seperti biasa dan mengekalkan kelancaran perkhidmatan logistik bagi memenuhi keperluan komuniti.

Menurutnya, adalah menjadi tanggung jawab peneraju platform e-dagang itu untuk berkhidmat kepada negara ini menerusi usaha menggalakkan pertumbuhan ekonomi ketika tempoh sukar dengan memperkasa perusahaan kecil dan sederhana seperti pelan rangsangan Lazada Pakej Kedai Pintar.

“Perniagaan luar talian terutamanya mereka yang terjejas akibat penutupan bazar tahun ini, dapat mendigitalkan perniagaan dan berniaga secara dalam talian dengan memanfaatkan kemudahan logistik menyeluruh Lazada.

“Bagi Ramadan ini misalnya, terdapat lebih daripada 15 pengusaha makanan telah dipilih untuk menawarkan makanan sedia dimakan untuk kemudahan berbuka puasa pelanggan ketika kempen Salam Mubarak Lazada selama sebulan,” kata jurucakap Lazada Malaysia ketika dihubungi, semalam. – Bernama

See author's posts


Golonan asnaf Parlimen Igan terima bantuan

MATU: Pusat Khidmat Parlimen Igan melaksanakan penghantaran bantuan bakul
makanan kepada golongan asnaf seluruh Daerah Matu dan Daerah Kecil Igan bermula
semalam.

Ahli Parlimen Igan, Ahmad Johnie Zawawi turun padang untuk menyerahkan
bantuan tersebut kepada para penerima di kawasan terbabit.

Katanya, penghantaran bantuan untuk kira-kira 750 penerima itu bermula pagi
semalam dan akan diteruskan sehingga selesai esok.

“Pusat Khidmat Parlimen Igan juga akan memberi bantuan tersebut kepada
sesiapa yang merasakan masih memerlukan di Daerah Matu dan Daerah Kecil Igan,”
jelasnya.

Bagi Kawasan Dewan Undangan Negeri Daro, katanya, beliau bersama Ahli Dewan
Undangan Negeri Daro, Safiee Ahmad akan memberikan bantuan makanan yang serupa
kepada sesiapa yang masih memerlukannya.

“Sehubungan itu, saya memohon agar mereka yang berkenaan memberikan nama
kepada Ketua Kaum, Kapitan atau Penghulu di kampung masing-masing untuk
tindakan selanjutnya,” ujar beliau.

Beliau berharap bantuan tersebut sedikit sebanyak dapat membantu
meringankan beban mereka yang memerlukan ketika Perintah Kawalan Pergerakan
(PKP) yang dilanjutkan sehingga 12 Mei depan.

“Saya memohon agar bersama-samalah kita menghulurkan bantuan khususnya pada
bulan Ramadan yang mulia ini. Semoga kita akan mendapat ganjaran yang setimpal
daripada Allah SWT,” ujarnya.

See author's posts


Penduduk ‘berang’ tempur polis

SRINAGAR: Ratusan penduduk yang berang bertempur dengan pasukan keselamatan kerajaan di bandar Kashmir yang ditadbir India semalam, selepas insiden berbalas tembakan menyebabkan tiga individu disyaki pemberontak dan seorang wanita maut, kata polis dan saksi kejadian.

Polis antirusuhan dan pasukan separa tentera persekutuan mengepung kejiranan Batamaloo di Srinagar tengah malam semalam, selepas menerima maklumat militan bersenjata bersembunyi di dalam sebuah kediaman di situ, menyebabkan tembak-menembak berlaku.

Tiga individu disyaki pemberontak dipercayai penduduk tempatan, terbunuh dalam insiden berbalas tembakan itu yang berlarutan selama beberapa jam, kata polis menerusi Twitter.

“Seorang wanita muda turut terbunuh dalam kejadian itu,” kata seorang pegawai polis kepada AFP.

“Wanita itu terperangkap dalam tembak-menembak berkenaan. Kematiannya adalah dikesali,” kata ketua pengarah polis, Dilbagh Singh kepada wartawan, selain memaklumkan seorang anggota pasukan separa tentera turut tercedera dalam insiden berkenaan.

Berita kematian menyebabkan ratusan penduduk turun ke jalan raya dan melontar batu ke arah pasukan keselamatan kerajaan yang membalas dengan tembakan gas pemedih mata dan peluru besi.

Penunjuk perasaan turut melaungkan beberapa slogan, antaranya ‘Hidup Pakistan’ dan ‘Kami mahukan kebebasan’, kata seorang jurugambar AFP yang berada di lokasi.

Tiada kecederaan dilaporkan daripada insiden susulan itu buat masa ini.

Pertempuran bersenjata antara pemberontak dan pasukan keselamatan kerajaan kerap berlaku di wilayah itu, namun agak jarang di pusat bandar berkenaan. – AFP

See author's posts


Singapura catat 68 kes baharu

SINGAPURA: Sebanyak 68 kes baharu jangkitan Covid-19 dilaporkan di Singapura dalam tempoh 24 jam dengan dua daripadanya kes import, menjadikan jumlah keseluruhan kes  sebanyak 56,099.Menurut data ringkas yang dikeluarkan oleh Kementerian Kesihatan Singapura hari ini, dua kes import berkenaan telah dikenakan Notis Tinggal Di Rumah sebaik tiba di Singapura.Berdasarkan siasatan setakat ini, kementerian berkenaan berkata tiada kes dalam komuniti.Sementara itu, sebahagian besar kes pula melibatkan pemegang permit kerja yang kini menjalani kuarantin.Dalam data penuh yang dikeluarkan lewat Rabu, kementerian itu berkata terdapat 16,800 pekerja yang masih menjalani tempoh kuarantin.Sehingga tengah hari semalam, republik itu mengklasifikasikan 820 kes import, 2,209 kes dalam komuniti dan 53,002 kes melibatkan penghuni asrama.Sejumlah 52,810 pesakit atau kira-kira 94 peratus daripada jumlah kes keseluruhan telah sembuh sepenuhnya daripada jangkitan dan dibenarkan keluar dari hospital atau kemudahan penjagaan komuniti. Sementara itu, 87 kes yang disahkan masih berada di hospital, namun tiada yang dimasukkan ke unit rawatan rapi. Sejumlah 3,107 pesakit yang mengalami simptom ringan, atau sihat secara klinikal tetapi disahkan positif Covid-19, telah diasingkan dan dijaga di kemudahan komuniti.Sehingga kini, 27 orang telah meninggal dunia akibat komplikasi Covid-19 di republik itu.Sehingga Rabu tiada kluster baharu dikesan manakala tiga kluster telah ditutup.- BERNAMA

See author's posts


38 pengeluar makanan, minuman tempatan sertai FHA- Food & Beverage 2023

KUCHING: Sebanyak 38 pengeluar makanan dan minuman dari Sarawak terlibat dalam pameran FHA-Food & Beverage 2023 di Singapura yang bermula dari 25 hingga 28 April ini.

Timbalan Menteri Perdagangan Antarabangsa, Industri dan Pelaburan Sarawak Datuk Dr Malcolm Mussen Lamoh berkata, acara antarabangsa itu adalah acara yang sangat baik kepada anak Sarawak untuk membawa produk mereka ke pasaran dunia.

“Saya berharap lebih banyak Perusahaan Kecil dan Sederhana (PKS) Sarawak akan bekerjasama dengan Pejabat Perdagangan dan Pelancongan Sarawak Singapura (STATOS) untuk mempamerkan produk baharu dalam acara FHA yang akan datang,”katanya dalam satu kenyataan media baru-baru ini.

Pelancaran Pavilion Sarawak di acara berkenaan disempurnakan oleh Datuk Dr Malcolm Mussen.

Antara produk tempatan Sarawak yang dipamerkan adalah Lada aromatik Sarawak, Pes Laksa Sarawak, Sarang Burung eksotik, Teh Susu 3 Lapisan, Minuman Sedia Dihidang, Gula Apong, Dabai, Kek Lapis, Makanan Ringan, Mee Kampua Segera dan Ikan Sungai.

Turut hadir, Pengarah Unit Perancang Ekonomi Sarawak Lester Mathew, Pengarah Sarawak Trade & Tourism Co. Pte Ltd Datu Laura Lee Ngien Nion, Ketua Bahagian Pembangunan Perdagangan & Pelaburan untuk Kementerian Perdagangan Antarabangsa, Industri dan Pelaburan Sarawak Raymond Lee Hock Sung, dan Ketua Pegawai Eksekutif Sarawak Trade & Tourism Co. Pte Ltd Chew Chang Guan.

Untuk makluman, FHA – Food & Beverage Asia mengumpulkan pempamer dari industri Makanan dan Minuman (F&B) dari seluruh dunia.

See author's posts


Hanya satu kes baharu dicatatkan

PUTRAJAYA: Tiada kes yang dilaporkan mendapat jangkitan dari dalam negara iaitu penularan tempatan, sama ada dalam kalangan warganegara Malaysia mahupun bukan warganegara.

Ketua Pengarah Kesihatan, Datuk Dr Noor Hisham Abdullah berkata, selain itu buat pertama kalinya, Malaysia mencatatkan kes harian Covid-19 yang terendah semalam iaitu dengan hanya satu kes baharu sepanjang gelombang kedua pandemik itu dengan jumlah keseluruhan 8,640 kes.

“Sukacita dimaklumkan bahawa tiada kes penularan dalam negara yang dilaporkan semalam.

“Ingin dimaklumkan satu kes baharu yang dilaporkan adalah kes import yang mendapat jangkitan di luar negara iaitu Turki. Syabas kepada semua pihak terutama masyarakat Malaysia atas pencapaian ini,” katanya pada sidang media semalam.

Dr Noor Hisham berkata, terdapat 21 kes yang telah pulih dan dibenarkan discaj semalam menjadikan jumlah kes kumulatif pulih 8,375 kes.

Tiada pertambahan kes kematian berkaitan Covid-19 dilaporkan sejak 15 Jun menjadikan jumlah kumulatif kes kematian dalam negara akibat pandemik itu kekal 121 kes.

Sementara itu, beliau berkata empat kes positif Covid-19 sedang dirawat di Unit Rawatan Rapi (ICU) dan dua daripadanya memerlukan bantuan pernafasan.

Memperincikan perkembangan Covid-19, Dr Noor Hisham berkata kes harian dalam kalangan rakyat Malaysia iaitu yang mendapat jangkitan di dalam negara didapati sejajar dengan unjuran kes harian dalam pemodelan dan ramalan pada 21 Mei 2020 oleh Institut Kesihatan Negara Kementerian Kesihatan (KKM).

Katanya, pencapaian itu sememangnya hasil kerjasama setiap peringkat dan lapisan masyarakat dalam memainkan peranan masing-masing termasuk mengamalkan kelaziman baharu dalam kehidupan seharian dan pematuhan prosedur operasi standard (SOP) yang ditetapkan kerajaan.

Jelas Dr Noor Hisham, penurunan kes harian juga menggambarkan kesedaran masyarakat terhadap kawalan kendiri dan tanggungjawab sosial.

“Adalah diharapkan agar setiap lapisan dan kumpulan masyarakat dapat mengamalkan jarak sosial yang selamat iaitu sekurang-kurangnya satu meter antara satu sama lain, kebersihan kendiri yang tinggi, mengelakkan kawasan yang sempit dan sesak serta mengelak bertutur dengan jarak yang dekat.

“Ini semua adalah normal baharu yang diamalkan secara meluas dan berterusan bagi memastikan kita terus berjaya dalam memerangi wabak Covid-19,” katanya.

Dr Noor Hisham turut mengingatkan orang ramai bahawa pandemik itu masih lagi berterusan di seluruh dunia dan penularan semula jangkitan Covid-19 di Malaysia masih boleh berlaku sekiranya rakyat leka dan mengambil mudah dengan saranan, arahan serta amaran kerajaan.

Menurut beliau, ibu bapa dan penjaga diminta agar terus mendidik anak mengenai amalan dan kelaziman baharu kerana ia amat penting untuk menjaga keselamatan dan kesihatan mereka memandangkan sesi persekolahan bakal dibuka semula, dan nasihat kesihatan juga perlu diterapkan bermula dari rumah.– BERNAMA

See author's posts


200 rumah hangus akibat ‘McBride Fire’

SEBUAH keluarga meninggalkan rumah mereka bersama di Ruidoso, New Mexico. • Foto AFP

SANTA FE: Lebih 200 kediaman hangus dijilat api sejak kebakaran hutan yang dinamakan McBride Fire melanda kawasan berhampiran perkampungan Ruidoso di New Mexico Khamis lalu.

Kawasan perkampungan itu merupakan destinasi tumpuan pelancong dari seluruh dunia dan lokasi perlumbaan kuda setiap kali tibanya musim panas.

Sehingga semalam, kebakaran sudah dapat dikawal dan kira-kira 2,306 hektar kawasan musnah.

Kebakaran itu turut meragut dua nyawa pasangan warga emas dan mayat mereka dalam keadaan rentung ditemukan di rumah mereka.

Polis memaklumkan, pasangan itu cuba menyelamatkan diri ketika api menghampiri rumah mereka, namun gagal berikutan api marak dan sesak nafas akibat asap tebal.

Menurut pemantauan pihak berkuasa, keadaan cuaca kering dan panas menyebabkan kebakaran hutan itu sukar dipadamkan sebelum ini.

Selain itu, pihak berkuasa juga membenarkan hampir 5,000 penduduk pulang semula ke rumah masing-masing untuk menilai kerosakan dan kerugian yang dialami akibat kebakaran tersebut.

Sebelum itu, ribuan penduduk diarahkan berpindah segera susulan kebakaran hutan yang sukar dikawal.

“Namun, mereka masih perlu berhati-hati dan tidak menyentuh sebarang objek yang masih terbakar.

“Hal ini kerana masih ada kawasan yang luarnya dilihat tiada api, namun kebakaran masih berlaku di bahagian dalam,” kata jurucakap pihak berkuasa, Wilson Guinn.

Dalam pada itu, pasukan bomba akan terus memantau keadaan sekitar, terutamanya tapak kebakaran yang belum padam sepenuhnya bagi mengelakkan situasi merebak.

Kebakaran hutan itu turut menyebabkan 18,000 penduduk terputus bekalan elektrik sebelum mula disambung secara berperingkat.

Sementara itu, beberapa kawasan lain di seluruh Amerika Syarikat turut terkesan akibat kebakaran hutan, termasuk Texas, Oklahoma dan Colorado. – AFP

See author's posts


Persidangan Dewan Rakyat separuh hari hingga Khamis

KUALA LUMPUR: Persidangan Dewan Rakyat akan berlangsung separuh hari bermula semalam hingga Khamis apabila ditangguh pada 1.00 tengah hari sebagai langkah berjaga-jaga berikutan penularan wabak Covid-19 di negara ini.

Usul penangguhan itu dikemukakan Menteri di Jabatan Perdana Menteri (Parlimen dan Undang-undang) Datuk Takiyuddin Hassan menurut Peraturan Mesyuarat 12(1) sebelum sesi soal jawab dan disokong oleh Menteri Perumahan dan Kerajaan Tempatan Zuraida Kamaruddin.

Usul itu kemudiannya mendapat reaksi daripada beberapa Ahli Parlimen yang meminta Yang Dipertua Dewan Rakyat Datuk Azhar Azizan Harun menjelaskan mengenai status beberapa petugas di Parlimen yang dilapor positif Covid-19.

Pada sesi semalam, Azhar turut menjelaskan bahawa petugas Dewan Negara dan anggota polis bantuan yang didapati positif Covid-19 tidak berada di bangunan Parlimen selepas menjalani ujian Covid-19 pada Rabu (28 Oktober).

Beliau berkata, laporan media berhubung polis bantuan itu adalah tidak benar dan individu terbabit sebenarnya bertugas di tempat lain.

“Laporan semalam yang mengatakan polis bantuan kita (di Parlimen) yang mendapat Covid-19 sebenarnya tidak benar, bukan polis bantuan kita sebenarnya, polis bantuan yang bertugas di tempat lain.

“Jadi perkara itu satu kesilapan. Dia bukan bertugas di sini, saya difahamkan dia bertugas di tempat lain… di bawah JPM (Jabatan Perdana Menteri) boleh jadi, tetapi bukan bertugas di pejabat PM, dia bertugas di tempat lain,” katanya.

Mengenai laporan empat petugas Dewan Negara positif Covid-19, Azhar berkata mereka bukanlah kakitangan Dewan Negara, sebaliknya petugas kepada seorang Ahli Dewan Negara yang hadir ke Parlimen membuat ujian Covid-19 pada Rabu lepas.

“Mungkin Senator itu dan staffnya hendak menghadiri Belanjawan 2021 Jumaat ini. Mereka hadir membuat ujian saringan dan didapati positif, tetapi mereka tidak datang hari-hari dan berlegar di Parlimen, jadi itu bukan kesnya,” kata beliau.

Azhar menjelaskan perkara itu apabila Datuk Mahfuz Omar (PH-Pokok Sena) membangkitkan isu itu dan melahirkan kebimbangan berikutan berita yang dilaporkan itu yang menyebut bahawa polis bantuan yang bertugas di Parlimen serta empat kakitangan Dewan Negara dijangkiti wabak itu.

Mahfuz berkata, beliau bimbang kesemua petugas yang didapati positif Covid-19 itu berlegar di kawasan Parlimen berikutan mereka menjalani ujian saringan pada 28 Oktober.

“Mereka berlegar di sini… jadi saya agak bimbang dalam suasana dan keadaan begini, pertama apakah benar empat orang staff Dewan Negara itu positif dan polis bantuan itu positif?” soal Mahfuz.

Sementara itu, Dr Maszlee Malik (Bebas-Simpang Renggam) yang berkongsi pejabat dengan Senator berkenaan ingin tahu bilakah kali terakhir pegawai Senator itu hadir ke pejabat dan sama ada kawasan itu telah disanitasi.

Yang Dipertua Dewan Rakyat kemudiannya memberitahu pihaknya akan mengeluarkan penjelasan berhubung perkara itu dan meminta semua Ahli Parlimen bertenang.

“Saya minta semua Ahli Parlimen bertenang dan jaga keselamatan masing-masing. Ikut prosedur operasi standard (SOP) yang telah dikeluarkan. Kita semua di sini negatif Covid-19… jadi, bawa bertenang,” katanya.

Berikutan persidangan Dewan Rakyat berlangsung separuh hari sehingga Khamis ini, persidangan Kamar Khas turut diawalkan kepada 11.00 pagi hingga 1.00 tengah hari atau setelah selesai urusan dalam aturan urusan mesyuarat Kamar Khas, bermula hari ini hingga Khamis.

Mengikut Aturan  Urusan Mesyuarat harian  biasa, persidangan Kamar Khas  dijalankan pada 2.30 petang. – Bernama

See author's posts


Subsidi 2022 hampiri RM80 bilion

MENTERI Kewangan Tengku Datuk Seri Zafrul Tengku Abdul Aziz

KUALA LUMPUR: Jumlah keseluruhan subsidi dijangka menghampiri RM80 bilion bagi 2022 yang merupakan jumlah subsidi terbesar dalam sejarah, kata Menteri Kewangan Tengku Datuk Seri Zafrul Tengku Abdul Aziz.

Dalam Laporan Kewangan Rakyat Ke-100 yang dikeluarkan semalam, beliau berkata bagi mengurangkan tekanan inflasi terhadap rakyat, kerajaan telah memberi pelbagai subsidi kepenggunaan meliputi petrol, diesel, gas petroleum cecair (LPG), minyak masak, tepung dan elektrik.

“Secara keseluruhan, unjuran perbelanjaan subsidi kepenggunaan bagi 2022 adalah jumlah subsidi tertinggi dalam sejarah yang pernah ditanggung oleh mana-mana kerajaan.

“Apabila ditambah dengan bantuan-bantuan lain seperti bantuan kebajikan masyarakat, bantuan pertanian, nelayan dan sebagainya, jumlah keseluruhan subsidi dijangka menghampiri RM80 bilion bagi 2022 yang merupakan jumlah subsidi terbesar dalam sejarah,” katanya.

Bagaimanapun, Tengku Zafrul berkata kerajaan tetap melaksanakan dasar yang secara amnya bertujuan untuk membendung inflasi bagi mengelakkan kenaikan harga yang terlalu mendadak, dan pada masa yang sama membantu golongan yang perlu dari segi bantuan langsung.

Dasar itu dilihat telah menghasilkan satu situasi yang dikira terkawal, terutamanya apabila dibandingkan dengan negara-negara lain, katanya.

“Kajian penamatan subsidi menyeluruh dan penyaluran semula penjimatan tersebut kepada golongan yang benar-benar memerlukan adalah sebahagian daripada strategi kerajaan untuk memastikan kemampanan fiskal negara dalam jangka sederhana dan panjang,” kata beliau.

Menteri Kewangan berkata sejumlah besar dana kerajaan telah dibelanjakan bagi menangani impak pandemik, termasuk menyelamatkan nyawa rakyat melalui program vaksinasi kebangsaan, serta mengekalkan pekerjaan dan kapasiti perniagaan melalui Program Subsidi Upah (PSU).

Katanya, dalam usaha membina semula dana dan daya tahan fiskal negara, penamatan subsidi menyeluruh mencerminkan sikap adil dan bertanggungjawab kerajaan dalam memastikan nasib golongan B40 terbela.

Pada masa yang sama, beliau berkata Kementerian Kewangan juga sedang mengkaji semula sumber-sumber fiskal negara yang perlu dimantapkan bagi membina semula daya tahan sosioekonomi Malaysia, terutamanya bagi golongan B40 dan M40.

“Pandangan jauh kerajaan ini juga bertujuan mengurangkan beban keberhutangan anak-anak dan cucu-cucu kita di masa hadapan,” tambahnya.

Sementara itu, menurut laporan itu, sebanyak 92 syarikat telah memohon Skim Jaminan Prihatin DanaJamin (DPGS) setakat 10 Jun dengan jumlah jaminan yang telah diluluskan sebanyak RM2.080 bilion untuk 61 syarikat.

Melalui PSU pula, kerajaan secara keseluruhannya telah menyalurkan lebih RM20 bilion kepada lebih 350,000 maiikan bagi mengekalkan penggajian hampir tiga juta pekerja tempatan dalam usaha mengurangkan kadar pengangguran.

Di bawah PSU 4.0, sebanyak RM2.555 bilion telah disalurkan kepada 163,431 majikan untuk terus beroperasi dan mengekalkan penggajian bagi 1,916,733 pekerja setakat 10 Jun.

Sebanyak RM183.123 juta telah disalurkan kepada 7,385 majikan untuk terus beroperasi dan mengekalkan penggajian bagi 105,300 pekerja dibawah PSU 5.0 bagi tempoh yang sama. – Bernama

See author's posts


Semarakkan semangat patriotisme

SARATOK: Program Merdeka Ride #Saratok2020 bersempena sambutan Hari Kebangsaan menjadi medan terbaik untuk menyemarakkan semangat patriotisme dalam kalangan rakyat.

Menurut wakil Pengerusi Pertubuhan Belia Kebangsaan Bersatu Sarawak (SABERKAS) Cawangan Kalaka, Fadli Othman berkata program tersebut bertujuan menanam semangat kekitaan dan cintakan negara serta menghargai jasa-jasa pejuang dahulu yang sanggup berkorban apa sahaja demi kemerdekaan negara.

Menurutnya, generasi hari ini perlu diingatkan erti kemerdekaan kerana mereka tidak melalui zaman susah payah dan derita menuntut kemerdekaan.

“Program Merdeka Ride #Saratok2020 yang diadakan kali ini sekurang-kurangnya dapat menanam semangat cinta dan sayang kepada negara dalam kalangan masyarakat di daerah ini.

“Penglibatan masyarakat Saratok dan golongan belia yang turut sama dalam kayuhan dapat menjalin hubungan silaturahim dan semangat kekitaan di samping aktiviti sihat dan bermanfaat,” katanya ketika berucap Program Berbasikal (Merdeka Ride) Sempena Hari Kebangsaan 2020 bertempat di Arena Bola Tampar Saratok semalam.

Ahli Dewan Undangan Negeri (ADUN) Kalaka, Datuk Abdul Wahab Aziz telah menyempurnakan upacara pelepasan seramai 123 orang peserta Program Merdeka Ride #Saratok2020 tersebut.

Program yang telah dianjurkan oleh Pertubuhan Belia Kebangsaan Bersatu Sarawak (SABERKAS) Cawangan Kalaka itu telah mendapat kerjasama daripada Parti Persaka Bumiputera Bersatu (PBB) Cawangan Kalaka, Kawasan Rukun Tetangga (KRT) Kampung Melango Lama Hilir dan Kampung Pagan, Grup Berbasikal Saratok serta Jabatan Penerangan Malaysia (Japen) Saratok.

Fadli berkata inisiatif melalui program ini adalah bagi menyemarakkan lagi suasana bulan kemerdekaan di daerah Saratok dengan mengibarkan Jalur Gemilang di sepanjang lapan kilometer (KM) kayuhan yang bermula dari Arena Bola Tampar Saratok, kampung sehingga ke Simpang Udang dan berakhir di Dataran Jam Saratok.

“Aktiviti sebegini diyakini mampu mengeratkan hubungan masyarakat dan dapat mewujudkan semangat kesukanan dalam kalangan anak muda serta penglibatan ibu bapa, selain melahirkan warga Saratok yang sihat dan cergas.

“Acara berbasikal juga aktiviti yang kerap diadakan setiap penganjuran aktiviti dan program di daerah ini kerana ia menjadi gaya hidup masyarakat masa kini untuk melakukan aktiviti riadah khususnya bersama keluarga,” ujarnya.

Sepanjang kayuhan kata Fadli, peserta mengibarkan Jalur Gemilang sekali gus menyerlahkan matlamat utama mereka dalam menyemarakkan sambutan kemerdekaan negara.

“Kita wajar berasa bangga mengibarkan Jalur Gemilang di mana-mana saja bagi membuktikan semangat cintakan negara dengan ikhlas.

“Ini yang cuba kami tekankan dalam kalangan peserta muda supaya golongan yang lahir selepas merdeka tidak alpa dengan arus kemodenan negara hingga terlupa pengorbanan pejuang negara mempertahankan tanah air,” tegasnya.

Hadir sama Pegawai Daerah Saratok, Mohd Ikhmal Abdullah dan Timbalan Pengerusi Majlis Daerah Saratok, Kaunselor Mohamad Duri.

Oleh Adi Safarman

See author's posts


Covid-19: Angka kematian seluruh dunia cecah 783,333

AMERIKA SYARIKAT: Angka kematian akibat pandemik Covid-19 meningkat lebih tujuh ribu kes dalam tempoh 24 jam.Statistik Johns Hopkins University menunjukkan, jumlah kumulatif kematian global akibat wabak itu kini sebanyak 783,333 kes.Amerika Syarikat terus kekal merekodkan jumlah kematian tertinggi dengan lebih 172,945 kes, diikuti Brazil dengan 109,088 kes korban dan Mexico dengan 57,774 kematian.India dan United Kingdom masing-masing merekodkan 52,889 kes dan 41,483 korban Covid-19.

Sementara itu, Itali dan Perancis pula masing-masing merekodkan lebih 35,412 kes dan 30,434 kes.Dua negara terakhir yang melepasi angka kematian 20,000 adalah Sepanyol dengan 28,797 dan Peru dengan 26,658 kes.

Negara lain masih merekodkan angka korban di bawah 20,000 kes.

See author's posts


Gawai Nyebang, tradisi unik rai Gawai

PENDUDUK di Kampung Gumbang, sebuah penempatan di kawasan sempadan berhampiran Serikin, kira-kira 50km barat daya dari sini, mempunyai cara unik untuk meraikan perayaan Gawai, yang sambutannya terjejas lagi pada tahun ini berikutan pandemik Covid-19.

Menggelarkan diri mereka B igumbang Bidayuh, mereka adalah satu-satunya komuniti yang meraikan ‘Gawai Nyebang’ atau sambutan tradisi selepas musim menuai dengan menganjurkan upacara ritual untuk menenangkan Kamang, semangat suci mereka.

Sambutan ini juga dinamakan ‘Gawai Baruk’, kata ketua kampung Atok Derop, 60, yang upacara Gawai itu akan diadakan di ‘baruk’ atau rumah istiadat Bidayuh yang pada masa dahulu digunakan sebagai tempat untuk menyimpan tengkorak milik musuh semasa era memburu kepala tetapi sekarang ia berfungsi sebagai tempat komuniti berkumpul.

Sebagai sebuah penempatan yang terletak berhampiran sempadan Malaysia-Indonesia,menjadi tradisi bagi mereka semasa perayaan ini untukmenerima atau melawat penduduk di perkampungan jiran di Kalimantan Barat, Indonesia setiap tahun, tetapi amalan itu terpaksa dilupakan sejak dua tahun lalu.

“Sebenarnya kami merancang untuk menjemput kumpulan kebudayaan Bidayuh dari Desa Umbo di Bengkawan, Kalimantan Barat untuk mengunjungi kami sempena perayaan Gawai tetapi (rancangan itu) terpaksa dibatalkan berikutan pandemik,” katanya ketika dihubungi Bernama.

Atok berkata dalam ingatannya, penduduk Kampung Gumbang pernah melawat penempatan Desa Senebe pada 2013 dan Desa Tangguh pada 2015,yang terletak di Kalimantan Barat dan kunjungan sempadan terakhir sempena perayaan Gawai dilakukan pada 2019 manakala rakan mereka membalas lawatan itu secara berselang tahun.

Memandangkan rentas sempadan telah dilarang sejak pelaksanaan Perintah Kawalan Pergerakan (PKP) bagi mengekang penularan Covid-19, lawatan itu telah dihentikan tetapi ia sama sekali tidak melemahkan semangat penduduk Kampung Gumbang untuk meraikan Gawai Nyebang.

Untuk terus menunaikan kewajipan tradisi mereka untuk perayaan itu sambil mematuhi prosedur operasi standard (SOP) PKP, hanya Atok dan ketua upacara kampung Anyan Jikan, bersama beberapa ahli jawatankuasa terlibat dalam upacara tersebut. – Bernama

See author's posts


Inkubator SAGO lengkapi usahawan makanan

LIONEL Ho dan Arif Abdul Rahman bekerjasama dalam membangunkan ‘Inkubator Gastronomi Sarawak’ (Inkubator SAGO), program inkubasi usahawan makanan pertama di Sarawak.

KUCHING: The Hills Kuching, WAT Sarawak dan Retrospective Discovery LLP bekerjasama dalam membangunkan ‘Inkubator Gastronomi Sarawak’ (Inkubator SAGO), program inkubasi usahawan makanan pertama di Sarawak dan inovasi teknologi baharu seperti platform penghantaran makanan dan e-dagang.

“Perniagaan makanan memainkan peranan penting dalam ekonomi dan budaya bandar kita. Sekatan wabak mendorong  usahawan mengubah cara mereka menjalankan perniagaan,”  kata Ketua Pegawai Operasi The Hills, Lionel Ho.

Majlis pelancaran  Inkubator SAGO telah diadakan di The Grounds Premium Coworking Space di The Hills, semalam.

Inkubator SAGO ialah program 11 minggu untuk melengkapkan usahawan makanan dengan kemahiran inovasi makanan, kepintaran perniagaan dan kemahiran pembangunan pasaran untuk mengembangkan perniagaan makanan mereka dan berjaya dalam ekonomi digital.

Program ini direka khusus untuk melahirkan generasi baharu usahawan makanan yang inventif, kreatif dan mempunyai kepintaran perniagaan untuk meletakkan gastronomi Sarawak di peta di pasaran antarabangsa.

Usahawan makanan yang dipilih untuk program ini akan mempunyai akses kepada dapur komersil, bengkel, kelas induk, klinik dan bimbingan daripada usahawan makanan yang berpengalaman dan berjaya, pakar industri, dan pemain ekosistem utama.

Beberapa mentor  termasuk Chef Achang Libat,  Datin Dona Drury-Wee dari Cultural Heritage and Arts Society Sarawak, Cliff Chong dari Big Coconut Western, Amin Azninzan dari Kedey Kamek, Jasbir Kaur dari Masterchef Asia, Lee Swee Lin dari PichaEats, Alan Soo dari Alfresco Kuching dan Marichelle Livan Lah dari Restoran Lepau.

“Sebagai salah satu tambahan terbaharu kepada bandar raya Gastronomi Kreatif Unesco, F&B Sarawak berpotensi untuk menjadi penyumbang utama kepada ekonomi tempatan kita dan menyediakan lebih banyak peluang kepada usahawan makanan tempatan kita,” kata Rakan Urusan Retrospective Discovery LLC, Arif Abdul Rahman.

“Dengan negeri ini menerima pakai ekonomi digital dengan pantas, kita juga perlu memastikan industri seperti perkhidmatan F&B dapat bersaing dalam ekonomi digital dan membuka lebih banyak peluang untuk rakyat Sarawak,” tambah Arif.

Program Inkubator SAGO ini akan berlangsung dari akhir Mei hingga awal Ogos.

Permohonan masih dibuka dan akan ditutup pada  pada 16 Mei 2022. Hanya 10 usahawan makanan yang dicari.

See author's posts


Anugerah PSIEA perangsang usahawan, organisasi melangkah cemerlang

KUCHING: Anugerah Kecemerlangan Industri Premier Sarawak (PSIEA) 2023 merupakan penganugerahan dalam menyemarakkan kecemerlangan organisasi di Sarawak.

Simbolik perasmian majlis tersebut akan disempurnakan oleh Timbalan Menteri Perdagangan Antarabangsa, Industri dan Pelaburan Datuk Dr Malcom Mussen Lamoh di sini, esok.

Dengan tema “Prosperity, Inclusivity, Sustainability: Advancing Sarawak Toward 2030”, merupakan penganjuran bersama Sarawak Business Federation (SBF), Jabatan Premier Sarawak dan Perbadanan Produktiviti Malaysia (MPC).

Menerusi kenyataan media MPC, Presiden SBF Dato Sri Abang Abdul Karim Tun Datuk Abang Openg berkata, pemenang akan dinilai menggunakan penilaian Malaysia Business Excellence Framework (MBEF) iaitu kriteria yang sama digunakan bagi Anugerah Kecemerlangan Industri (AKI).

“Organisasi yang menyertai anugerah ini diberikan skor dan setiap kategori akan dipilih bagi menerima anugerah Emas, Perak dan Gangsa.

“Anugerah ini akan dapat mengenalpasti amalan terbaik organisasi di Sarawak yang telah menyumbang kepada pembangunan ekonomi negeri.

“Organisasi yang cemerlang ini diharap akan menjadi model rujukan dan penyuntik semangat serta persaingan sihat di kalangan industri di Sarawak khasnya,”katanya.

Dalam pada itu, Timbalan Ketua Pengarah MPC Zahid Ismail menggesa semua usahawan dan organisasi di Sarawak untuk memulakan langkah kecemerlangan perniagaan untuk mewujudkan lebih banyak organisasi yang cemerlang dan berdaya saing dengan menggunapakai MBEF.

“Selari dengan rangka kerja daya saing yang mengukur kecekapan perniagaan melalui ketangkasan organisasi melalui tujuh kriteria utama iaitu kepimpinan, perancangan, maklumat, pelanggan, sumber manusia, proses dan hasil.

“Saya yakin, anugerah ini akan menjadi pemangkin untuk menyebar luas konsep Business Excellence (BE) kepada organisasi-organisasi di Sarawak dan seterusnya menjadi sebahagian dari komuniti Business Excellence,” katanya.

Turut dijangka hadir ialah Timbalan Setiausaha Kerajaan Sarawak Datu Dr. Muhammad Abdullah Zaidel, Ahli Lembaga Pengarah MPC Jefri Ahmad Tambi dan Pengarah MPC Sarawak Dr. Mazlina Shafi’i.

See author's posts


Tambah baik proses pelaburan dalam negara

KUALA LUMPUR: Yang di-Pertuan Agong Al-Sultan Abdullah Riayatuddin Al-Mustafa Billah Shah hari ini bertitah proses kelulusan pelaburan terutamanya projek berimpak tinggi hendaklah ditambah baik agar lebih cekap dan pantas.

Seri Paduka bertitah penambahbaikan tersebut penting bagi menarik lebih banyak pelaburan berkualiti ke dalam negara.

“Menyedari pentingnya suntikan pelaburan bagi merancakkan ekonomi negara, kerajaan beta akan terus mempermudahkan urusan perniagaan bagi meningkatkan aktiviti pelaburan.

“Hal ini termasuk keperluan mengemas kini undang-undang, proses kelulusan dan insentif sedia ada,” titah Seri Paduka semasa  Istiadat Pembukaan Mesyuarat Pertama, Penggal Ketiga, Parlimen ke-14, di sini, semalam.

Dalam Titah Diraja, Seri Paduka menyatakan kerajaan akan terus merancang, memperkenal serta melaksanakan pelbagai program dan inisiatif bagi merancakkan aktiviti ekonomi untuk meningkatkan pendapatan dan kesejahteraan rakyat.

Ke arah itu, Wawasan Kemakmuran Bersama (WKB) 2030 akan menjadi pencetus kepada hala tuju pembangunan negara, titah baginda.

“Rancangan Malaysia Kedua Belas (RMKe-12) yang akan dibentangkan merupakan fasa pertama Wawasan Kemakmuran Bersama 2030.

“Beta yakin dasar dan strategi rancangan tersebut yang di rangka melalui penglibatan pelbagai pihak akan dapat meningkatkan lagi pertumbuhan ekonomi dan kemajuan negara yang akhirnya akan dinikmati oleh rakyat jelata keseluruhannya,” titah Al-Sultan Abdullah.

WKB 2030 bermatlamat supaya segenap lapisan rakyat dapat mengecap taraf hidup yang wajar dengan pengagihan ekonomi yang adil, saksama serta inklusif. Selain itu, jurang ekonomi dan pembangunan antara kelas pendapatan, wilayah, etnik dan rantaian bekalan akan dapat dirapatkan. – Bernama

See author's posts


Harga runcit minyak masak sawit tulen kekal  sehingga 7 Mei – Salahuddin

KUALA LUMPUR: Kerajaan dan pihak industri bersetuju untuk mengekalkan harga runcit minyak masak tulen untuk tempoh 8 April hingga 7 Mei ini bagi memastikan pengguna tidak terjejas dengan kenaikan harga runcit minyak masak sawit tulen menjelang sambutan Aidilfitri.

Menteri Perdagangan Dalam Negeri dan Kos Sara Hidup (KPDN) Datuk Seri Salahuddin Ayub berkata, harga runcit maksimum bagi minyak masak kelapa sawit tulen (botol) adalah RM 6.90 bagi kuantiti 1 kilogram (kg), RM13.30 (2kg), RM19.60 (3kg) dan RM 30.90 bagi 5kg.

“Pengekalan harga runcit minyak masak sawit kemasan botol ini melibatkan pembayaran subsidi kepada pengilang-pengilang penapis secara tuntutan bayaran balik berdasarkan nilai tuntutan sebenar.

“Pihak yang menjual melebihi harga maksimum boleh diambil tindakan di bawah Akta Kawalan Harga dan Antipencatutan 2011 dan boleh dikenakan penalti iaitu individu boleh didenda RM100,000 atau dipenjara tidak lebih tiga tahun atau kedua-duanya, manakala syarikat boleh didenda sehingga RM500,000,” katanya.

Beliau berkata demikian pada sidang media di Bangunan Parlimen, hari ini.

Selain itu, Salahuddin berkata, KPDN akan meneruskan pemantauan di samping menggalakkan pengguna agar menjadi mata dan telinga kepada kerajaan untuk menyalurkan maklumat berkaitan pelanggaran undang-undang di bawah bidang kuasa KPDN.

“Maklumat boleh disalurkan secara rasmi melalui saluran portal eaduan.kpdn.gov.my, aplikasi Whatsapp menerusi talian 019-2794317 dan Ez ADU KPDN,” katanya.

Terdahulu, beliau memaklumkan terdapat kenaikan harga minyak sawit mentah untuk Mac berbanding bulan sebelumnya yang telah melepasi RM4,000 per tan matrik.

Beliau berkata, purata harga minyak sawit mentah untuk Mac 2023 adalah sebanyak RM4,139 per tan matrik berbanding RM3,908 per tan matrik pada Februari 2023 sekali gus menyebabkan berlakunya kenaikan harga runcit minyak masak tulen kemasan botol berdasarkan harga siling bergerak.  – Bernama

See author's posts


LAPAN MAUT 14 CEDERA dalam insiden tembakan

BANDAR MEXICO: Lapan terbunuh manakala 14 yang lain cedera dalam kejadian tembakan di Cuernavaca, bandar percutian hujung minggu yang popular Mexico City, lapor agensi berita Xinhua memetik pegawai tempatan pada Rabu.

Menurut saksi kejadian penyerang tiba dengan menaiki kenderaan di sebuah rumah di kejiranan Antonio Barona dan melepaskan tembakan ke arah mereka yang sedang berkabung berikutan kematian seorang pemuda akibat nahas jalan raya.

Pejabat Peguam Negara Morelos dan polis negeri berkata dalam satu kenyataan, dua remaja, berusia 15 dan 16 tahun antara yang maut dalam serangan berlaku kira-kira 10.40 malam waktu tempatan pada Selasa.Empat mangsa meninggal dunia di tempat kejadian manakala yang lain ketika dalam perjalanan ke hospital.

Tiga wanita dan 11 lelaki yang cedera, termasuk dua kanak-kanak turut dirawat di hospital.

Pihak berkuasa mengatakan siasatan awal mendapati kejadian berpunca daripada jenayah terancang.

Bandar Cuernavaca, sejak kebelakangan ini menyaksikan peningkatan jenayah berkaitan dadah kerana terletak di laluan perdagangan antara selatan Mexico dan sempadan utara dengan Amerika Syarikat.- Bernama

See author's posts


RM4.803 bilion untuk pembangunan luar bandar

SEJUMLAH RM4.803 bilion atau 64 peratus daripada jumlah perbelanjaan pembangunan akan diperuntukkan untuk melaksanakan pelbagai projek infrastruktur berasaskan desa dan program berfokus pada rakyat.

Ketua Menteri, Datuk Patinggi Abang Johari Tun Openg berkata, usaha tersebut dilakukan bagi mengatasi ketidakseimbangan bandar dan luar bandar di samping mewujudkan lebih banyak pekerjaan dan peluang perniagaan kepada rakyat.

Katanya, sejumlah RM1.18 bilion akan diperuntukkan pada Belanjawan 2022 bagi memperhebatkan pembangunan infrastruktur seperti jalan raya dan jambatan, pelabuhan, serta infrastruktur sungai di seluruh Sarawak.

Di samping itu jelasnya, pembinaan projek infrastruktur utama seperti jaringan jalan raya, lapangan terbang dan pengangkutan bandar juga akan terus dilaksanakan tahun depan.

“Pelaksanaan projek-projek ini akan memberikan akses, hubungan yang lebih besar dan akan membuka lebih banyak kawasan luar bandar untuk pertanian dan pembangunan sosioekonomi yang lain,” katanya pada sidang media setelah mempengerusikan Mesyuarat Khas Belanjawan Negeri 2022 di Pusat Konvensyen Borneo Kuching (BCCK).

Selain itu Abang Johari turut mengatakan Kerajaan Sarawak komited untuk terus meningkatkan kemudahan dan infrastruktur taman perindustrian di negeri ini.

Katanya, Belanjawan 2022 akan memperuntukkan sejumlah RM124 juta untuk program perindustrian di Sarawak seperti Kawasan Perindustrian Sibu, Taman Perindustrian Demak Laut dan Kawasan Perindustrian Sematan.

Abang Johari menambah, penekanan yang lebih besar akan diberikan untuk mendapatkan pelaburan yang lebih berkualiti seperti pelaburan langsung asing (FDI) dan pelaburan langsung domestik (DDI) bagi meletakkan Sarawak sebagai destinasi peringkat teratas untuk pelaburan, pertumbuhan ekonomi dan peluang pekerjaan.

“Justeru itu, InvestSarawak akan digabungkan pada tahun 2022 sebagai platform untuk mewujudkan inisiatif ini. Sementara dalam usaha menghidupkan kembali sektor pelancongan, sejumlah RM131 juta akan disediakan pada Belanjawan 2022 untuk pengembangan, promosi, dan warisan budaya pelancongan di Sarawak,” ujarnya.

Dalam perkembangan berkaitan, beliau turut mengumumkan penubuhan Dana Warisan, Kesenian dan Budaya pada tahun 2022, yang mana sejumlah RM10 juta akan diperuntukkan kepada dana berkenaan.

Bantuan khas ini katanya, akan membantu organisasi dan persatuan warisan, seni, dan budaya untuk mengatur aktiviti dan meningkatkan keupayaan organisasi bagi meningkatkan industri tersebut di negeri dan juga negara ini.

See author's posts


Hungary dilanda gelombang panas

BUDAPEST: Pihak berkuasa Hungary mengeluarkan amaran gelombang panas tahap kedua pada hari Sabtu, ketika musim panas pertama melanda negara Eropah tengah.

Amaran ini berkuatkuasa mulai hari Sabtu hingga tengah malam hari Selasa, kata ketua pegawai perubatan, Cecilia Muller.

“Suhu tinggi memberi tekanan walaupun pada tubuh yang sihat.

“Ia boleh menyebabkan ketidakselesaan dan kurang tumpuan yang berbeza,” kata Perkhidmatan Meteorologi Nasional (OMSZ) dalam satu kenyataan.

Menurutnya, kanak-kanak, orang tua dan mereka yang mempunyai penyakit  kardiovaskular sangat berisiko.

Menurut OMSZ, suhu di sebahagian besar negara diramal melebihi 25 darjah Celsius pada hari Sabtu, kecuali tiga daerah yang terletak di pergunungan timur laut.

Suhu diramalkan panas hingga 31-35 darjah Celsius pada siang hari pada hari Sabtu.

Di sebahagian besar negara, sinaran UV-B juga dijangka sangat kuat.

Pejabat Datuk Bandar Budapest berkata, “pulau penyejuk” akan didirikan di bandar raya ini pada musim panas ini, menyediakan air sejuk dan tempat teduhan. –Bernama

See author's posts


20 TERKORBAN DALAM BANJIR

KARACHI: Lebih 20 orang disahkan terkorban dalam kejadian banjir susulan hujan yang melanda ibu kota Pakistan, Karachi.

Ketika ini operasi memindahkan mangsa ke kawasan lebih selamat sedang giat dijalankan.

Kejadian banjir itu turut mengakibatkan ramai mangsa yang terperangkap dan ada yang terpaksa bermalam di pejabat kerana terkandas.

Situasi itu turut menyebabkan berlakunya gangguan elektrik, sekali gus menambah penderitaan bagi penduduk di bandar berpopulasi 15 juta orang itu.

Setiap tahun, kebanyakan bandar di Pakistan dilanda banjir sehingga mengundang kritikan mengenai perancangan yang teruk.

Musim tengkujuh berlangsung dari bulan Julai hingga September.-AFP

See author's posts


Jual RON95 kepada warga asing, pengusaha stesen minyak dikenakan tindakan

BINTULU: Pejabat Kementerian Perdagangan Dalam Negeri dan Kos Sara Hidup (KPDN) Cawangan Bintulu mengambil tindakan ke atas sebuah stesen minyak di sini, disyaki menjual minyak petrol bersubsidi RON95 kepada warga asing.

Menurut Ketua Cawangan Pejabat KPDN Bintulu Al Redzamani Abdul Razak, stesen minyak terbabit dikenakan tindakan mengikut Akta Kawalan Bekalan 1961 (Akta 122).

“Tindakan tersebut diambil atas aduan tular di salah satu halaman media sosial tempatan menunjukkan salah sebuah kenderaan dengan nombor pendaftaran negara jiran sedang mengisi minyak petrol bersubsidi ke dalam tangki kenderaan.

“Ini juga mengulas dakwaan pihak yang tidak bertanggungjawab apabila mendakwa pihak KPDN gagal mengambil tindakan ke atas pengusaha minyak yang menjual minyak petrol RON95 dan diesel kepada kenderaan asing,” katanya dalam satu kenyataan.

Tegas beliau, pengusaha stesen minyak dilarang menjual minyak bersubsidi itu kepada semua pemilik kenderaan yang menggunakan nombor pendaftaran asing.

“Pegawai dan anggota penguat kuasa KPDN sentiasa melakukan pemantauan bagi memastikan bekalan bahan bakar itu tidak dijual sewenangnya kepada pemilik kenderaan asing selepas pembukaan penuh sektor ekonomi dan pintu sempadan negara sejak April tahun lalu.

Jelasnya, bagi memastikan tiada ketirisan penjualan minyak petrol RON95  dan diesel, pihak KPDN sedang mempergiat penguatkuasaan untuk memastikan semua pemilik kenderaan yang menggunakan nombor pendaftaran asing termasuk motosikal tidak dibenarkan untuk mengisi bahan bakar itu.

Bagaimanapun, kata beliau, pemilik kenderaan asing dibenarkan untuk mengisi minyak RON97 di semua stesen minyak di seluruh negara.

“Pengusaha stesen minyak yang melakukan kesalahan boleh diambil tindakan mengikut Akta Kawalan Bekalan 1961 (Akta 122) dan jika disabitkan boleh didenda tidak melebihi RM1 juta manakala RM3 juta jika melakukan kesalahan berikutnya.

“Orang perseorangan yang didapati bersalah menjual minyak petrol RON95 dan diesel kepada kenderaan asing boleh dikenakan hukuman penjara tidak melebihi tiga tahun atau kedua-duanya sekali.

“Syarikat yang didapati bersalah menjual kedua-dua bahan bakar itu pula boleh didenda tidak melebihi RM2 juta manakala RM5 juta jika melakukan kesalahan kedua,” jelasnya.

Ujar beliau, pihak KPDN Bintulu tidak akan berkompromi dan menegaskan kepada semua pihak terutama pengusaha stesen minyak agar sentiasa mematuhi perundangan ditetapkan bagi mengelakkan dikenakan tindakan yang tegas.

“Selain memantau melalui kamera litar tertutup (CCTV), orang ramai juga diminta memberi kerjasama dengan membuat laporan kepada pihak KPDN,” katanya lagi.

Oleh Carolyne Utih

See author's posts


7,500 penduduk terima bekalan air terawat

SRI AMAN: Seramai 7,500 penduduk dalam kawasan Agropolitan Seduku dan Stumbin, Bijat kini sudah mula menikmati bekalan air terawat menerusi Projek Bekalan Air Grid Sarawak kata Ahli Dewan Undangan Negeri (ADUN) Lingga, Simoi Peri.

Menurut beliau, penduduk dari kedua-dua kawasan berkenaan mula menikmati hasil Projek Bekalan Air Grid Sarawak berkenaan setelah ia dilaksana sepenuhnya pada penghujung tahun lepas dengan kos sebanyak RM1.4 juta.

“Projek yang dilaksana oleh pihak Kementerian Utiliti melalui Jabatan Bekalan Air Luar Bandar (JBALB) Sarawak selaku agensi perlaksananya itu bertujuan untuk mengatasi masalah isu gangguan bekalan air di kawasan-kawasan berkenaan selama ini.

“Skop projek ini telah melibatkan pemasangan saluran paip jenis HDPE 400mm sepanjang dua kilometer di jajaran alternatif untuk menggantikan paip sedia ada di kawasan berlakunya hakisan tanah di tebingan Sungai Batang Lupar serta Jalan Skait-Gran Ring,” kata beliau.

Simoi turut memberitahu projek ini telah menunjukkan Kerajaan Sarawak di bawah pentadbiran Gabungan Parti Sarawak (GPS) sememangnya mengutamakan hak penduduk Bumi Kenyalang di samping prihatin terhadap kehendak serta keperluan mereka selama ini.

“Lagipun, Kerajaan Sarawak juga akan terus bertindak memastikan proses pembangunan penduduk dalam kawasan luar bandar dalam negeri ini diteruskan dari masa ke semasa termasuk di DUN Lingga.

“Ia termasuklah penyediaan keperluan asas seperti bekalan air di kawasan Agropolitan Seduku dan Stumbin Bijat yang kini sudah pun menikmati bekalan air terawat dari Loji Rawatan Air Agropolitan Seduku serta Loji Rawatan Air Stumbin Bijat,” tambah beliau.

Simoi merakamkan penghargaannya tidak terhingga kepada Menteri Utiliti dan pihak JBALB Sarawak yang telah bertindak memastikan Projek Bekalan Air Grid Sarawak di Agropolitan Seduku dan Stumbin Bijat siap dilaksana sebelum ini.

“Terima kasih saya ucapkan kepada Dato Sri Stephen Rundi Utom (Menteri Ulitili), Setiausaha Tetapnya, Dato Ir. Alice Jawan, Pengarah JBALB, Ir. Chang Kuet Shian dan mereka yang terlibat secara langsung dalam Projek Bekalan Air Grid Sarawak di sini,”katanya.

Simoi turut menambah Loji Rawatan Air Agropolitan Pulau Seduku dan Stumbin Bijat telah pun menerima bekalan air tambahan dari Loji Rawatan Air Bayai di Bandar Simanggang untuk memastikan penduduk setempat mendapat bekalan air yang berkualiti dari masa ke semasa.

Oleh Valentine Ngumbang

See author's posts


Pembelian minyak masak dihadkan di Kapit

KAPIT: Sesetengah peniaga mengehadkan penjualan minyak masak paket bagi mengekang pembelian panik susulan pelaksanaan Perintah Kawalan Pergerakan Bersyarat (PKPB).

Ketua Pegawai Penguatkuasa Daerah Kementerian Perdagangan Dalam Negeri Dan Hal Ehwal Pengguna (KPDNHEP) Cawangan Kapit, Al-Redzamani Abdul Razak berkata, terdapat peniaga membenarkan pelanggan membeli produk itu dalam jumlah tertentu.

Menurutnya, ia susulan arahan yang dikeluarkan pada 19 Januari lalu berkenaan had pembelian minyak masak paket maksimum hanya 3 paket untuk seorang pelanggan.

“Ada antara peniaga dan pengusaha pasar raya hanya membenarkan pembelian tiga kilogram minyak masak paket bagi setiap pelanggan dan ia tidak menyalahi peraturan,” jelasnya dalam satu kenyataan, semalam.

Beliau menjelaskan, tiada isu kekurangan bekalan barang keperluan asas termasuk minyak masak paket dan minyak masak berbotol di sekitar Kapit sejak kerajaan mengumumkan PKPB, berkuat kuasa 18 Januari lalu lalu.

Berkenaan kekurangan minyak masak paket, pihak penguat kuasa KPDNHEP akan berhubung terus dengan 10 peruncit terpilih yang dilantik sebagai Dedicated District Retailer (DDR) sekitar Bahagian Kapit termasuk Daerah Song dan Daerah Belaga jika terdapat masalah daripada punca bekalan yang rata-ratanya daripada pembekal atau pemborong-pemborong di Sibu.

Tambah beliau, Bahagian Kapit tidak mempunyai syarikat-syarikat pembungkus minyak masak dan pemborong menyebabkan peniaga-peniaga di Kapit bergantung kepada bekalan daripada Sibu, bukan sahaja minyak masak paket tetapi termasuk barang keperluan asas lain seperti tepung gandum, gula pasir dan beras.

“Bagaimanapun, Bandar Kapit sendiri terdapat beberapa kedai runcit yang dilantik menjadi Point of Sales dibawah Program Penyeragaman Harga Barangan Keperluan bagi memastikan keberadaan bekalan minyak masak paket di pasaran.

“Minyak masak paket 1kg dijual pada harga RM2.50 sen yang ditetapkan dalam Program Skim Rasionalisasi Subsidi Harga Minyak (COSS),” katanya.

Sementara itu, tinjauan pemantauan pematuhan harga barangan bersama pegawai dan anggota penguat kuasa KPDNHEP di beberapa premis di sini, mendapati harga barangan masih tidak melebihi harga ditetapkan kerajaan terutama di beberapa Point of Sales yang termasuk dalam Program Penyeragaman Harga Barangan Keperluan Asas.

Untuk kestabilan bekalan, pihak peniaga dinasihatkan mencetak dan mempamerkan notis had jualan minyak masak paket yang jelas kepada pengguna.

“Setakat hari ini, KPDNHEP Kapit belum lagi menerima sebarang aduan berkenaan kekurangan bekalan keperluan asas, kenaikan harga dan pembelian panik sejak 1 Januari lalu” ujarnya lagi.

Katanya, peniaga diberi amaran agar jangan mengambil kesempatan dengan menaikkan harga yang melampau semasa PKPB dan diharapkan semua peniaga dapat mematuhi peraturan perniagaan yang telah ditetapkan.

Menurutnya lagi, sebarang aduan atau pertanyaan boleh disalurkan kepada Kementerian ini melalui pusat panggilan di talian 1800 886 800 atau aplikasi telefon pintar Ez ADU dan juga WhatsApp ke 019-279 4317.

“Bilik gerakan ‘Enforcement Command Centre’ KPDNHEP cawangan Kapit dibuka dari jam 8.00 pagi hingga 5.00 petang setiap hari bekerja dan boleh dihubungi di talian 084-799678 untuk menyalurkan apa-apa aduan,” ujarnya.

Oleh AKUN GIMAN

See author's posts


Selipar jepun, air kosong jadi mas kahwin

LOMBOK: Sepasang suami isteri dari Lombok Tengah, Indonesia, dapat perhatian ramai di media sosial gara-gara mas kahwin hanya sepasang selipar jepun dan sebekas air kosong.

Mereka ialah Yudi Anggata, 24, iaitu pengantin lelaki dari kampung Braim dan Helmi, 20, pengantin perempuan dari kampung Desa Jurit, Lombok Tengah, lapor AFP.

Menerusi rakaman video yang tular di Facebook, pengantin lelaki menjadi tumpuan di media sosial kerana mas kahwinnya sangat sederhana.Helmi seorang model yang cantik mengahwini Yudi pada 3 Julai lalu.Dalam video tersebut, Yudi mengulangi ijab kabul beberapa kali kerana gugup.

Menurut Helmi, mas kahwin itu atas permintaannya kerana tidak mahu membebankan pihak lelaki.

“Benar, saya tak mahu menyusahkan suami dan keluarga. Jadi hanya meminta selipar jepun dan sebekas air kosong.

“Sebaik majlis akad nikah selesai, saya minum air tersebut dan selipar itu akan disimpan. Saya juga akan tunjukkan kepada anak nanti,” katanya.

Helmi juga menolak dakwaan sesetengah pihak mengenai selipar dikatakan mempunyai nilai sentimental buat mereka sebaliknya dia memberitahu, tiada sebarang maksud tetapi sekadar untuk dikenang.-AFP

See author's posts


Kanak-kanak seawal 8 tahun mula merokok

GEORGE TOWN: Mungkin fakta ini agak mengejutkan, namun ia benar berlaku apabila kanak-kanak di Malaysia sedari usia lapan tahun sudah pandai menghisap rokok.

Menurut Pegawai Pendidikan Persatuan Pengguna Pulau Pinang (CAP) N.V Subbarow, fakta tersebut merupakan hasil dapatan daripada tinjauan yang dibuat oleh CAP berkenaan penggunaan rokok dalam kalangan belia.

Beliau berkata, hasil tinjauan juga mendapati kanak-kanak seawal umur lima hingga tujuh tahun sudah mula terdedah dengan rokok apabila mereka disuruh untuk membeli rokok oleh bapa mereka di kedai runcit.

“Selain itu, akses untuk mendapatkan rokok ini pun mudah kerana ada peniaga kedai yang menjual sebatang rokok…tak perlu beli sekotak rokok pun. Jadi, dari sini kanak-kanak ini mula belajar dengan membeli sebatang rokok dan cuba menghisapnya,” katanya kepada Bernama.

Justeru, sempena sambutan Hari Tanpa Tembakau Sedunia esok dengan tema ‘Belia’ beliau menyeru kerajaan agar lebih tegas dalam melindungi golongan belia termasuk kanak-kanak daripada terus dimanipulasi oleh industri tembakau dengan melarang penggunaan rokok dalam kalangan mereka.

Subbarow berkata, pihak Jabatan Belia dan Sukan juga harus agresif dalam memberikan penerangan dan pendedahan kepada golongan belia akan impak besar dan risiko yang bakal diperoleh hasil daripada merokok.

“Kita lihat Jabatan Belia dan Sukan ini   lebih menumpukan pada aspek mencungkil bakat   belia dalam bidang sukan seperti bola sepak, namun dari sudut penggunaan bahaya merokok ini amat kurang. Sepatutnya perkara ini perlu lebih diberi perhatian kerana ia mengancam nyawa apatah lagi golongan belia merupakan harapan negara,” katanya dan menambah penekanan kepada penguatkuasaan juga   harus diberi keutamaan selain didikan ibu bapa yang bermula dari rumah.

Sementara itu, Presiden CAP Mohideen Abdul Kader berkata terdapat kira-kira lima juta perokok di Malaysia dan 10 peratus daripada jumlah itu berusia di bawah 19 tahun.

“Ketika CAP membuat tinjauan pada 2019, CAP terkejut mendapati kanak-kanak sekolah menghisap vape malah terlibat dalam menjual isian semula e-cecair bagi alat e-rokok. Pada penghujung 2019, terdapat kira-kira 7,000 perasa e-rokok di pasaran. Kepelbagaian perasa yang tersedia itu adalah untuk memikat pembeli dan menjadikannya satu tabiat atau ketagih kepada nikotina,” katanya.

Memetik laporan khas Philip Morris pada 1981, beliau berkata laporan itu menyebut majoriti perokok mula merokok ketika usia belasan tahun dan belia hari ini bakal menjadi pelanggan tetap rokok pada masa depan dengan mula membuat pilihan jenama pada usia remaja.

Sehubungan itu Mohideen berkata, pihaknya mendesak kerajaan supaya memperkenalkan Akta Kawalan Tembakau bagi menggantikan Peraturan Kawalan Produk Tembakau (CTPR) 1993 yang tertakluk di bawah Akta Makanan 1983.

Beliau berkata, tanpa pengekangan dalam industri, adalah mustahil untuk mengurangkan RM7.4 bilion yang diperlukan oleh kerajaan untuk merawat penyakit utama yang dikaitkan dengan tabiat merokok menjelang 2025.

Selain itu, katanya Kementerian Pendidikan juga boleh mempertimbangkan cadangan untuk menjadikan isu kawalan tembakau sebagai sebahagian daripada silibus pendidikan. – BERNAMA

See author's posts


Jentera PBB bersedia pertahan Sebuyau

SEBUYAU: Jentera pilihan raya Parti Pesaka Bumiputera Bersatu (PBB) dan Gabungan Parti Sarawak (GPS) Sebuyau bersiap sedia untuk mempertahankan kerusi Dewan Undangan Negeri (DUN) Sebuyau.

Menteri Muda Infrastruktur dan Pembangunan Pelabuhan, Datuk Julaihi Narawi berkata, usaha itu adalah demi meneruskan agenda pembangunan yang dipimpin oleh Ketua Menteri, Datuk Patinggi Abang Johari Tun Openg.

“Kita di Sebuyau yakin dengan kepimpinan Ketua Menteri dan percaya agenda pembangunan secara menyeluruh yang dibawa oleh kerajaan GPS,” tegasnya.

Ahli Dewan Undangan Negeri (ADUN) Sebuyau itu berkata demikian dalam amanatnya pada Mesyuarat Cawangan PBB Sebuyau di Dewan Pembangunan Sebuyau, baru-baru ini.

Mesyuarat dipengerusikan Julaihi Narawi yang juga Naib Yang DiPertua PBB Negeri Sarawak dan Ketua PBB Cawangam Sebuyau.

Beliau turut menambah perpaduan kaum, agama dan kepelbagaian latar belakang rakyat Sarawak hari ini merupakan kunci utama kepada kelestarian pembangunan Sarawak.

“Sehubungan itu saya menyeru ahli-ahli GPS supaya menolak pihak luar yang kerap memainkan isu yang boleh mencetuskan ketengangan sesama kita.

“Saya turut yakin rakyat di Sebuyau akan terus menyokong kerajaan GPS untuk masa hadapan yang lebih baik,” katanya.

Oleh Zarina Abdullah

See author's posts


Harimau Malaya perlu ‘belajar’

SEJAK kali terakhir beraksi pada November 2019, pasukan bola sepak negara seperti dijangka memerlukan masa dalam mencapai semula keserasian selepas tewas 1-4 kepada Kuwait pada aksi persahabatan antarabangsa tertutup di Dubai, Emiriah Arab Bersatu (UAE) lewat malam semalam.

Selain menjadi medan menilai keupayaan setiap pemain, perlawanan di Stadium The Seven itu memberi peluang kepada Ketua Jurulatih Tan Cheng Hoe menentukan kombinasi terbaik menjelang cabaran sebenar, bulan depan.

Skuad Harimau Malaya akan menentang UAE pada 3 Jun, Vietnam (11 Jun) dan Thailand (15 Jun) dalam saingan pusingan kedua Kumpulan G kempen Kelayakan Piala Dunia 2022/Piala Asia 2023.

Bagi penulis, kekalahan itu menyerlahkan kekurangan skuad kebangsaan, selain menunjukkan kelemahan perlu segera diperbaiki dan ia sesuatu apa yang diinginkan Cheng Hoe dalam menyediakan skuad terbaik.

Pengendali berusia 52 tahun itu turut melakukan sembilan pertukaran pada separuh masa kedua perlawanan untuk memberi peluang kepada pemain mendapatkan semula rentak permainan selepas 18 bulan tidak beraksi sebagai sebuah pasukan.

Terdahulu, beliau menurunkan pemain sayap Muhammad Akhyar Abdul Rashid dalam kesebelasan utama pasukan untuk memberi peluang pemain Johor Darul Ta’zim (JDT) itu menutup kritikan berhubung pemilihannya bersama pasukan negara.

Selain itu, Cheng Hoe turut menguji kekuatan benteng pertahanan negara yang kehilangan khidmat pemain JDT Mohd Shahrul Mohd Saad dengan menggandingkan kapten pasukan Mohamad Aidil Zafuan Abd Radzak bersama pertahanan Kuala Lumpur City FC Muhammad Irfan Zakaria.

Aksi tersebut turut menyaksikan ketiga-tiga penjaga gol – Mohd Farizal Marlias, Muhammad Khairulazhan Mohd Khalid dan Samuel Jacob Somerville diberi minit permainan bagi membuktikan keupayaan sebagai benteng terakhir pasukan.

Dengan limpahan pemain berbakat, ditambah kehadiran beberapa tonggak baharu antaranya dua pemain naturalisasi Liridon Krasniqi dan Guilherme De Paula yang meledak gol tunggal pasukan negara semalam, sememangnya Cheng Hoe memerlukan masa melakukan penyesuaian pasukan.

Bagi penulis, kelemahan dan kekurangan yang terserlah dalam perlawanan menentang Kuwait itu akan dijadikan panduan dalam membina sebuah pasukan mantap untuk diuji sekali lagi pada aksi persahabatan antarabangsa Tier 1 menentang Bahrain di Manama, Jumaat ini.

Berkongsi pandangan sama adalah bekas pemain tengah skuad kebangsaan Hairuddin Omar yang mengakui perlawanan persahabatan sentiasa dinantikan setiap ketua jurulatih bagi menguji taktikal dan strategi pasukan sebelum menghadapi cabaran sebenar.

“Walaupun keputusan perlawanan memainkan peranan, aksi malam tadi tidak boleh jadi ukuran untuk kita cepat menilai prestasi sebenar,” katanya yang juga bekas penolong ketua jurulatih skuad Bawah 19 Tahun (B-19) kebangsaan kepada Bernama, hari ini.

Dari aspek individu, Hairuddin berkata peluang diturunkan pada aksi pemanas badan perlu digunakan sebaiknya setiap pemain bagi membina semula persefahaman dalam pasukan, terutama selepas tidak beraksi sebagai sebuah pasukan dalam tempoh yang lama.

“Kita kena faham, 18 bulan satu tempoh yang lama, pemain memerlukan masa untuk menemui rentak. Saya harap mereka bangkit mempamerkan kualiti dalam aksi menentang Bahrain,” kata beliau.

Ketika ini, skuad Harimau Malaya memerlukan sokongan padu ‘ekor’ nya dalam merealisasikan misi ke Piala Asia 2023 dan sebagai penyokong, mainkan peranan dengan bertanggungjawab bagi mengangkat moral pasukan negara untuk mencipta kejayaan bersejarah.

Kali terakhir Malaysia beraksi di pentas Piala Asia adalah ketika menjadi tuan rumah bersama pada edisi 2007, namun sudah lebih 40 tahun Malaysia gagal meraih slot automatik Piala Asia sejak edisi 1980 di Kuwait.

Jika layak ke Piala Asia 2023 secara automatik menyaksikan Malaysia turut mara buat julung kalinya ke pusingan ketiga kelayakan Piala Dunia sekali gus menghidupkan peluang untuk mengintai slot ke pusingan akhir Piala Dunia 2022 di Qatar. – Bernama

See author's posts


Rohani berkarya di dinding bangunan

Ruang dinding yang kosong, nampak bosan dan suram serta tiada elemen yang mampu menceriakan suasana mencetuskan idea bagi seorang wanita untuk menghasilkan lukisan mural.Menurut Rohani Sulaiman,39, lukisan mural merupakan seni yang sangat indah jika corak dan hiasan rekaannya itu dilukis pada sesuatu dinding.Katanya, lukisan mural bukan sahaja mampu merubah suasana malah mampu menceriakan sesuatu ruang.“Sesuatu ruang atau dinding tidak seharusnya dibiarkan kosong sahaja. Ia akan nampak lebih menarik jika dihias dengan lukisan mural,” katanya.Beliau yang bertugas di salah sebuah sekolah rendah di sini berkata, untuk menghasilkan lukisan mural bukanlah sesuatu yang mudah.Katanya, melukis mural pada dinding tidak semudah melukis di atas sekeping kertas lukisan.“Ini kerana ruang yang digunakan untuk melukis mural jauh lebih besar dan luas berbanding dengan kertas lukisan.“Ia juga memerlukan ketelitian yang tinggi serta teknik yang betul supaya hasilnya nanti dapat dilihat dengan jelas dari jauh mahupun dekat,” ujarnya.Bercerita mengenai konsep atau tema lukisan mural yang dihasilkan, wanita yang memiliki ‘tangan ajaib’ ini berkata, kebiasaannya tidak ada sesuatu konsep specifik yang dilukisnya.“Tema diambil mengikut kesesuaian sesuatu ruang atau dinding.“Kebiasaannya, saya lebih suka melukis gambar kartun, pemandangan air terjun, hidupan laut, ruang angkasa, kartun, watak adiwira, mural lantai, mural tiga dimensi (3D) dan beberapa yang lain.“Gambar-gambar sebegini dipercayai mampu menceriakan sesuatu ruang dan dilihat bersesuaian bagi kawasan sekolah,” jelasnya.Apabila ditanya mengenai cabaran utama sepanjang melukis mural, Rohani memberitahu, faktor cuaca merupakan salah satu rintangan yang tidak dapat dielakkan.Katanya, apabila berlakunya hujan, kerja-kerja untuk menghasilkan mural terpaksa ditangguhkan.“Ini disebabkan keadaan permukaan dinding yang basah.“Selain itu, cabaran paling besar juga adalah menghasilkan karya bermutu dan menguruskannya selepas dihasilkan,” katanya.Menurut Rohani, sesuatu lukisan mural mampu disiapkan dalam tempoh dua hingga ke tujuh hari.Katanya, ia bergantung dengan corak atau lukisan yang bakal dihasilkan termasuklah keluasan serta struktur sesuatu dinding yang digunakan.“Jika ruang kecil, dalam dua hari pun boleh siap. Namun, jika ruang besar dan konsep yang ingin dihasilkan lebih rumit, kadang-kadang ia memakan masa hampir seminggu,” jelasnya.Selain meminati bidang lukisan mural, Rohani turut memiliki bakat terpendam dalam menghasilkan pelbagai jenis kraftangan.Pelbagai barangan seperti bekas pen, tabung duit syiling dan tempat letak bunga dihasilkan dari bahan-bahan buangan.“Saya menggunakan bahan buangan seperti botol plastik, bekas syampu, bekas sabun pencuci dan sebagainya.“Penggunaan bahan kitar semula ini bukan sahaja dapat menjimatkan kos malah mampu membantu dalam mengurangkan sampah sarap,” ujarnya.

Oleh NURZILLA MOHAMAD

See author's posts


Projek ART di Bintulu diteruskan

KOTA SAMARAHAN: Pengalaman dan pengatahuan yang diraih semasa pembinaan Projek Sistem Pengangkutan Bandaraya Kuching (KUTS) mampu membantu melicinkan proses pelaksanaan pembinaan laluan Sistem Transit  Aliran Autonomi (ART) di Bintulu.

Premier Sarawak, Datuk Patinggi Tan Sri Abang Johari Tun Openg berkata, aktiviti pelaburan yang semakin pesat di Bintulu menjadikan Bandar itu lokasi yang sesuai untuk meneruskan projek ART.

Katanya, pembinaan ART di Bintulu akan dilaksanakan selepas projek KUTS di Kuching disiapkan sepenuhnya.

“Kita sudah ada pengalaman, jadi kita akan laksanakan di Bintulu terutama di kawasan Tanjung Kidurong dan Samalaju kerana di situ banyak aktiviti pelaburan,”katanya.

Beliau berkata demikian pada sidang media selepas majlis perasmian KUTS Fasa Pertama di tapak pembinaannya di sini, hari ini.

Terdahulu, pada ucapannya Abang Johari berkata, projek KUTS fasa satu ini dijangka beropeasi pada tahun 2025, projek itu dijangka akan memacu ekonomi negeri selari denga impian menjadikan Sarawak negeri maju berpendapatan tinggi menjelang 2030.

“Bukan itu sahaja, projek itu juga merupakan salah satu penyelesaian kepada kesesakkan trafik yang tinggi terutamanya di Bahagian Samarahan,” katanya.

Fasa kedua projek berkenaan yang akan diumumkan kelak meliputi laluan ART di kawasan Bau, Kuching dan Serian.

Sebelum itu, Pengerusi Perbadanan Pembangunan Ekonomi Sarawak (SEDC) Tan Sri Datuk Amar Abdul Aziz Husain dalam ucapannya berkata laluan biru, merah dan hijau masing-masing melibatkan laluan sepanjang 27.6 kilometer (km), 12.3km dan 30km.

“Kesemua laluan ini dijadualkan untuk mula beroperasi secara berperingkat, bermula suku keempat 2025,” katanya.

Oleh SHAHRUL QAIZAT

Keterangan gambar

Abang Johari mendengar taklimat diberikan Abdul Aziz (dua dari kiri) pada majlis perasmian KUTS Fasa Pertama di tapak pembinaannya di Kota Samarahan, hari ini.

See author's posts


Benarkan sektor pembinaan beroperasi disambut baik

KUCHING: Keputusan kerajaan membenarkan sektor pembinaan yang dibiayai kerajaan kembali beroperasi dalam masa Pelan Pemulihan Negera (PPN) disambut baik.

Menurut Ahli Dewan Undangan Negeri (ADUN) Demak Laut, Dr Hazland Abg Hipni, keputusan itu untuk kesejahteraan kehidupan rakyat dan projek tidak terhenti terlalu lama.

“Kebenaran ini pastinya memberikan kelegaan kepada kontraktor dalam usaha menyiapkan projek untuk rakyat dan sekali gus dapat dimanfaatkan kelak.

“Begitu juga dengan rakyat yang menunggu projek itu siap bagi memastikan masalah yang selama ini membelenggu penduduk dapat diatasi.

“Namun begitu, setiap Prosedur Operasi Standard (SOP) yang telah ditetapkan harus dipatuhi demi untuk keselamatan semua pihak dalam mengawal penularan pandemik Covid-19 ini,” katanya semasa ditemui selepas mengadakan lawatan ke tapak Projek Transformasi Luar Bandar (RTP) Dewan Kampung Bako Lot Indah baru-baru ini.

Projek pembinaan Dewan Kampung Bako Lot Indah merupakan salah satu daripada projek RTP ADUN Demak Laut yang tertangguh pelaksanaannya disebabkan Perintah Kawalan Pergerakan (PKP) sebelum ini.

Dalam pada itu, Dr Hazland mahu semua pihak memberikan kerjasama dalam menjayakan projek kerajaan yang dilaksanakan ini termasuk aspek pematuhan SOP.

“Jika dahulu, kerja-kerja pembinaan boleh dilaksanakan dalam skala yang ramai, tetapi ketika ini ianya tidak dapat dilakukan disebabkan pandemik Covid-19.

“Amalan pematuhi SOP yang dikuatkuasakan adalan untuk keselamatan daripada penularan Covid-19 di tempat kerja.

“Justeru, kerjasama semua pihak amatlah diperlukan agar bukan sahaja pembangunan dapat dicapai tetapi juga juga memberi persekitaran yang selamat untuk pekerja dan penduduk kampung,” ujarnya.

Oleh NUR AIN OTSMAN

See author's posts


CHERPAN LALAU PENDIAU Danji Bubut Seduai Ruai, Mulut Pulut Tang Ati Ngerangai

Tusun Kesatu

NGAGA danji mudah amat disebut mulut, tang ke pedis nya ngamatka danji. Ketegal nya, anang bengat lanchat mudah nanji enti kitai ngasaika diri enda ulih ngamatka danji tauka semaya. Ari nya, udu pemayuh-mayuh mensia bulaka danji. Ambi ke chunto, pasal sentang danji deka betemu enggau orang, tang iya ke nanji nya enda ngamatka danji diri. Pia mega, sigi enda tau nadai orang berutang sereta lalu berat-rat bedanji mayar utang nya enggau naka pengelengkas, tang mih enda ngamatka danji ke ngujungka utang terus enda dibayar.

Nyangka nyauka semua kitai kala udah nyepi asai diri nganti penatai tauka penyadi utai ti didanji orang ngagai kitai, tang entah nama kini kebuah lepas nya alai iya terus enda ngamatka danji diri-empu. Udah tentu hal ti bansa nya ngasuh kitai berasai nesal laban kitai udah kena kemulaka iya idup-idup. Taja pen nya semina jaku aja, iya nya danji, tang danji kusung nya tadi tau dianggap sebengkah utang ti mesti ditelese ni-ni maya.

Sigi mayuh mensia nyemaka danji nya ngagai sebilah lungga ti bemata dua. Mata lungga nya ti ari sepiak ulih ngenyenangka ati oprang siku ke didanji, laban sebengkah danji tau meri pengarap enggau pengandal ati pasal sebengkah pekara. Lalu mata lungga nya ti ari sepiak tau ngemediska ati orang siku-siku lebuh danji nya enda dikeamatka. Ari nya, siku-siku mensia mesti bejimat-jimat lebuh ngeluaka danji tauka semaya, laban empas danji chukup berat ba orang ke nanji enggau lebih berat ba orang ke didanji.

Pejuluk cherita pandak lalau pendiau sekali tu dikumbai penulis ‘Danji Bubut Seduai Ruai; Mulut Pulut Tang Ati Ngerangai.’ Bisi mega kitai Iban ngumbai pejuluk ensera pasal burung dua iku tu, iya nya Bubut enggau Ruai: ‘Semaya Bubut Seduai Ruai”, tauka “Duruk Bubut Seduai Ruai’.

Dalam cherpan tu pemacha deka tetemuka danji ti enda dipedulika, tauka danji kusung, tauka danji ti enda dikeamatka; tang iya sebengkah danji ti meri empas ti ngelebu ngagai tudah Burung Bubut enggau pejuru iya seumur idup.

Dulu kelia berebak enggau jeman unggun berasap, rambau bansa burung mula-mula masukka linsu bulu sida baka ke dipeda kitai kemaya hari tu, dia bisi siku Burung Ruai enggau siku Burung Bubut. Lebuh cherita tu ke nyadi kelia, Ruai seduai Bubut bebakih amat. Seduai seruran bekaling lebuh mindah kia-kia. Mandi seduai kedua-dua, bemain kedua-dua, lalu begigaka pemakai pen kedua-dua. Pun seduai ke udu bebakih, laban linsu bulu seduai sebaka, sama labang lebus.

NADAI TEKAIT ATI

Lebuh nyau angkat bujang, dia Bubut seduai Ruai belabuh nguji ngeliu sida ke dara. Taja pan seduai senaka pemendar-mendar nguji narit ati sida ke dara, tang pengawa seduai masih enda mujur. Siku pen ari sida ke dara ke dititir seduai lalu mih nadai tekait ati ba seduai. Kebuah seduai ke pedis amat ngelakuka pemujang diri, laban linsu bulu seduai nadai alai sida ke dara ngaitka ati tak tulin labang lebus aja. Kemayuh agi sida ke dara tekait ati ba sida ke bujang ke beempuka bulu manah ukir, ngelagu chura.

“Gamal bujang dua iku nya nadai alai mantah, tang mih linsu bulu seduai iya enda ngumba. Apa bulu bansa nya, tak labang lebus enda nyalah-nyalah baka buah ubi kayu ti udah dikupak. Mimit bulu tegelut latak tauka aruk, udah gamal seduai pera-pera baka ke baru ulih numbak. Manah kitai bepesinaka bujang bukai ke bebulu manah linsu, wai!” pia ku bala dara bekenang enggau pangan. Kenang bala dara ke munyi nya nyau bisi ngerimbas pending seduai. Nyau silam dih ati lebuh nyau nemu diri-empu agi bisi pengurang, bisi penimpang baka nya.

Maya nya, Ruai seduai Bubut selalu bengap-bengap ngapa beratika kebas enggau pengelaku sida Kenyalang, sida Kejakuh, sida Puna, sida Peregam, sida Teguk, sida Bayan enggau burung ke manah linsu bulu, ba sida ke dara. Lebuh mandi, lebuh bemain, lebuh begigaka buah, bala bujang burung ke manah linsu bulu ngenying beteridun dipetitihka kaban indu ke bebajik. Nyadi Ruai seduai Bubut tak betik-betik ngapa mata, nadai dikibuhka sida ke indu. Nyau berasai malu dih seduai kepuas ti dikepiaka kaban dara.

Nyau enda liat agi ati, kepuas-puas ke ngining pemujang burung bukai, dia Ruai bejaku enggau Bubut. Ku iya, “Manah tua berunding ngelinsu bulu tua tu, Madi. Apa dayahka bala sida ke dara-dara tak enda malik ngagai tua. Tambah mega, bujang ke bukai tak bekekebas mansa tua, ensepi diri ke sigat umba bulu manah linsu.”

Bubut madahka diri besetuju enggau penemu Ruai, “Tang mih bisi penanggul mimit,” ku iya, “dini alai tua bulih pelinsu?”

Saut Ruai ngumbai nya pekara mit, lalu mudah diputarka. “Mayuh utai sebelah-belah babas tu tau dirakit ke pelinsu.”

Bubut madahka diri nurutka bai Ruai. “Aku itah baka perut ke dibibit, Menyadi, semai nuan. Mina sebengkah agi pekara, iya nya sapa ke tau diinjau tua ngelinsu tauka ngukir bulu tua?”

“Nadai nya usah nginjau orang dih, Madi. Tua-empu tu nyadi mih. Beduruk tua: nuan ngelinsu enggi aku; aku ngelinsu enggi nuan. Nya ambi tua ulih ngujika pengelandik diri ngukir. Lebu ga tua belajar ngukir ba Aki Ular Sawa suba ti penemu ke dipelajarka nya lalu enda diuja,” saut Ruai. Lama dulu agi ari nya, Ruai seduai Bubut, endang udah bisi buya betarak ngukir ba Aki Ular Sawa, ke endang tebangkar landik ngukir.

Siang hari hari siti, lalu beteresapka babas enggau kampung lah Ruai seduai Bubut, begigaka mayuh macham utai baka buah kemunting, daun tarum, urat engkudu, bingka kunyit, buah kerimpak pinggai, buah gelinggam, daun engkerebai, kulat buah, kulat dilah kendawang, jerenang enggau arang. Udah bulih utai nya sekia, lalu dirakit seduai nyadi pelinsu ke bemacham-macham chura. Bisi nya kuning, bisi gadung, bisi mirah, bisi biru, bisi chelum, bisi putih enggau mayuh agi chura ke bukai. Udah bulih pelinsu, seduai lalu milih endur likun alai seduai ke deka beduruk ngelinsu bulu pangan.

BETAMPUNG…

Oleh JANANG ENSIRING

See author's posts


Prasarana sekolah di DUN Kabong terus dipertingkatkan

KABONG: Peruntukan terus disalurkan untuk menaik taraf prasarana sekolah di kawasan Dewan Undangan Negeri (DUN) Kabong sebagai sokongan kepada institusi pendidikan dalam usaha melahirkan lebih ramai insan cemerlang.

Ahli Dewan Undangan Negeri (ADUN) Kabong Mohd Chee Kadir berkata, usaha itu amat penting bagi memastikan prasarana dan kemudahan yang diperlukan oleh sekolah di kawasannya sentiasa diberi perhatian sewajarnya.

Perkara itu katanya, amat penting bagi meningkatkan kualiti pendidikan dalam kalangan generasi muda di konstituensi itu pada masa depan.

“Saya sedar memang ada cabarannya namun, saya memberi jaminan akan terus komited membantu tingkatkan prasarana pendidikan di seluruh DUN Kabong selagi saya masih bergelar wakil rakyat di kawasan ini,” katanya ketika pada Majlis Pelancaran Sekolah Satu Sesi Sekolah Menengah Kebangsaan (SMK) Kabong dekat sini baru-baru ini.

Chee Kadir berkata dalam tempoh empat tahun berkhidmat, beliau telah menyalurkan peruntukan besar untuk sekolah rendah dan menengah di DUN Kabong.

Justeru beliau akan berusaha meningkatkan kualiti pendidikan terus diberi tumpuan bagi memastikan anak-anak di kawasan itu menimba ilmu dalam suasana selesa.

“Saya memberi tumpuan terhadap aspek pendidikan kerana sedar itulah pelaburan terbaik untuk masa depan.

“Malah, saya juga percaya ilmu yang sempurna mampu menyediakan kehidupan lebih terjamin khususnya kepada golongan muda,” ujar beliau.

Dalam pada itu, Chee Kadir yakin Kerajaan Sarawak yang dipimpin Ketua Menteri, Datuk Patinggi Abang Johari Tun Openg akan terus melaksanakan pelbagai inisiatif bagi memperkasakan pembangunan pendidikan di negeri ini.

Katanya, kerajaan mengambil langkah proaktif itu kerana sedar pendidikan memainkan peranan yang teramat penting dalam mengubah nasib seorang individu, keluarga, masyarakat, bangsa atau negara.

“Saya amat bersyukur dan ingin berterima kasih kepada Ketua Menteri kerana banyak membantu aspek pendidikan untuk anak-anak muda Sarawak, terutamanya di DUN Kabong.

“Ketua Menteri, bukan sahaja sentiasa menyalurkan peruntukan membaiki dan menyelenggara malah memenuhi pelbagai keperluan termasuk sekolah kawasan pedalaman,” tegasnya.

Dalam perkembangan sama, beliau amat gembira penantian selama 12 tahun SMK Kabong yang beroperasi dua sesi, kini telah terlaksana apabila dengan berkat usaha dan kerjasama semua pihak, sekolah itu akhirnya beroperasi satu sesi pada tahun ini.

Hadir sama ialah Pengetua SMK Kabong, Iman Joni, wakil Pegawai Pelajaran Daerah Saratok, Ramli Seruji, Yang Dipertua PIBG, Laksamana Bakar dan isteri Chee Kadir, Meryani Yasin.

Oleh Adi Safarman

See author's posts


Malaysia fail tindakan undang-undang terhadap EU

KUALA LUMPUR: Kementerian Perusahaan Perladangan dan Komoditi (KPPK) dengan kerjasama Jabatan Peguam Negara akan memfailkan tindakan undang-undang terhadap Kesatuan Eropah (EU) membabitkan kempen anti-minyak sawit oleh blok berkenaan.

Menterinya, Datuk Dr. Mohd Khairuddin Aman Razali berkata, tindakan itu diambil menerusi Mekanisme Penyelesaian Pertikaian (DSM) di bawah Pertubuhan Perdagangan Dunia (WTO).

Dalam satu kenyataan semalam, beliau berkata, tindakan terbabit juga berdasarkan asas dan justifikasi serta selaras dengan prinsip amalan perdagangan yang telah digariskan oleh WTO.

“Polisi yang dilaksanakan oleh EU dalam ‘Delegated Regulation’ di bawah Arahan Tenaga Boleh Diperbaharui EU II (EU RED II) yang telah mewujudkan sekatan yang tidak sewajarnya ke atas usaha kemampanan dan kelestarian yang telah dan sedang dilaksanakan oleh Malaysia, seterusnya menyekat amalan perdagangan bebas,” katanya.

Menurut Mohd Khairuddin, tindakan diskriminasi oleh EU tersebut akan menyebabkan lebih tiga juta rakyat Malaysia yang terlibat dalam rantaian industri sawit negara menerima impak negatif termasuk lebih setengah juta pekebun kecil sawit.

EU telah meluluskan EU RED II pada Disember 2018 dan seterusnya ‘Delegated Regulation’ pada Mac 2019 yang merupakan peraturan pelengkap di bawah EU RED II.

Ia antara lainnya menerangkan mengenai kriteria atau metodologi menentukan sama ada sumber dalam pengeluaran biobahan api menyebabkan kadar perubahan guna tana secara tidak langsung (ILUC) yang tinggi atau rendah serta kesannya terhadap pelepasan gas rumah hijau.

Mohd Khairuddin berkata ‘Delegated Regulation’ berkenaan juga dilihat mempunyai kekurangan dari segi ketelusan serta kredibiliti saintifik.

“Terdapat banyak andaian yang dibuat memberi gambaran tidak tepat terhadap amalan kemampanan dan kelestarian industri sawit negara,” katanya.

Malah, katanya, ia juga dilihat berat sebelah apabila hanya minyak sawit dikategorikan sebagai mempunyai kadar risiko ILUC tinggi dalam kalangan minyak sayuran bagi sumber biobahan api.

“Berdasarkan ‘Delegated Regulation’ tersebut, minyak sawit telah dikategorikan sebagai mempunyai kadar ILUC yang tinggi, sekali gus menyebabkan jumlah eksport minyak sawit negara ke EU dijangka akan terkesan.

“Ini memandangkan biobahan api dengan kadar ILUC tinggi tidak diambil kira dalam pengiraan sasaran tenaga boleh diperbaharui,” katanya.

Dalam perkembangan lain, Mohd Khairuddin berkata, Malaysia akan turut terlibat sebagai pihak ketiga dalam kes yang telah difailkan oleh Indonesia.

“Penglibatan Malaysia ini sebagai tanda sokongan dan solidariti serta komitmen Malaysia sebagai negara pengeluar sawit untuk bersama Indonesia dalam menangani isu kempen anti-minyak sawit,” katanya.

Beliau turut menegaskan bahawa Malaysia akan terus komited mempertahankan kepentingan industri sawit yang telah banyak menyumbang kepada pembangunan sosioekonomi negara.- Bernama

See author's posts


Vietnam sedia buka pintu kepada pelancong asing

VIETNAM: Walaupun sudah berjaya mengekang penularan Covid-19, Vietnam tidak mempunyai rancangan untuk membuka pintu kepada pelancong antarabangsa kerana khuatir ia akan menyebabkan gelombang kedua jangkitan wabak berkenaan, demikian kata Perdana Menteri, Nguyen Xuan Phuc.

Vietnam hanya mencatatkan jumlah jangkitan sebanyak 352 kes dengan kebanyakannya sudah pulih. Tiada kes kematian bagi wabak Covid-19 dilaporkan.

“Tidak ada tindakan tergesa-gesa untuk membuka pintu,” kata Phuc dalam satu kenyataan yang disiarkan di laman web kerajaan pada Rabu.

“Vietnam belum bersedia menyambut kedatangan pelancong antarabangsa. Bagaimanapun tenaga pakar asing, pekerja sektor peringkat tinggi dan pelabur disambut baik oleh Vietnam tetapi akan dipantau dengan teliti,”katanya lagi.

Pakar asing yang berkemahiran tinggi seperti jurutera dibenarkan memasuki Vietnam dengan penerbangan khas dan perlu menjalani kuarantin di hotel dalam usaha memastikan ekonomi terus bertahan sepanjang pandemik.

Vietnam tidak merekodkan penularan Covid-19 dalam kalangan masyarakat selama lebih dua bulan.

Pada awal bulan lalu, Vietnam berkata ia merancang untuk menyambung semula penerbangan ke beberapa negara bebas Covid-19 yang tidak merekodkan kes selama 30 hari atau lebih. –AFP

See author's posts


SOP PRK Chini digunakan di PRK Slim

KUALA LUMPUR: Garis panduan yang digunapakai semasa Pilihan Raya Kecil (PRK) Dewan Undangan Negeri (DUN) Chini akan dipraktikkan semula pada PRK DUN Slim dengan beberapa penambah baikan bagi mengekang penularan Covid-19, kata MenteriKanan (KlusterKeselamatan) Datuk Seri Ismail SabriYaakob.

Katanya antara garis panduan yang dipersetujui termasuk Bilik Gerakan Parti dan Bilik Gerakan Kecil dibenarkan dibuka sepanjang tempoh pilihanraya termasuk hari mengundi dengan syarat mematuhi SOP yang ditetapkan oleh Suruhanjaya Pilihan Raya (SPR).

“Bilik Gerakan ini perlu didaftarkan dengan pihak SPR terlebih dahulu untuk memudahkan proses pemantauan.

“Kempen dan ceramah hanya dibenar dilaksanakan di kawasan tertutup atau di kawasan berpagar bagi memudahkan proses pemantauan dan pemeriksaan suhu badan,” katanya pada sidang media perkembangan PKP Pemulihan di Bangunan Parlimen semalam.

Jumlah orang ramai juga perlu mengikut keluasan kawasan dengan mematuhi penjarakan fizikal dan tidak boleh melebihi 250 individu pada satu-satu masa serta pemakaian pelitup muka adalah diwajibkan.

“Waktu keluar mengundi adalah digalakkan mengikut ketetapan SPR. Ini bagi mengelak berlakunya kesesakan di pusat-pusat mengundi,” katanya.

Ismail Sabri berkata SPR akan mengadakan perbincangan dengan wakil parti politik yang bertanding mengenai garis panduan pilihanraya yang memerlukan penilaian berdasarkan situasi semasa.

“Prosedur Operasi Standard yang ditetapkan untuk PRK ini adalah berdasarkan Akta 342, di bawah Kementerian Kesihatan bagi mencegah penyebaran jangkitan wabak Covid-19 semasa PRK. Bagaimanapun, peraturan di bawahAkta SPR masih diguna pakai semasa PRK berjalan,” katanya.

PRK DUN Slim diadakansusulankematianpenyandang Datuk Mohd Khushairi Abdul Talib, 59, pada 15 Julai. SPR menetapkan hari penamaan calon pada 15 Ogos manakala pengundian awal pada 25 Ogos dan mengundi pada 29 Ogos.

Pada Pilihan Raya Umum ke-14 (PRU14) pada 2018, Mohd Khusairi, yang mewakili Barisan Nasional, mengekalkan kerusi DUN Slim dengan majoriti 2,183 undi menewaskan calon Bersatu Mohd Amran Ibrahim yang bertanding atas tiket PKR dancalon PAS Muhammad Zulfadli Zainal.

Berhubung isu kuarantin di rumah, Ismail Sabri berkata pegawai KKM bersama anggota polis membuat 2,018 pemeriksaan mengejut semalam untuk memastikan SOP ditetapkan dipatuhi, dengan seorang individu dikenakan tindakan.

“Sehingga kini, pihak polis mengambil tindakan di bawahS eksyen 22(B) Akta 342 (Akta Pencegahan dan Pengawalan Penyakit Berjangkit, 1988) terhadap 31 individu yang melanggar SOP home quarantine termasuk yang keluar dari kawasan rumah menggunakan gelang kuarantin,” katanya.

Menurut Ismail Sabri, kertas siasatan telah dihantar ke Pejabat Peguam Negara untuk tindakan susulan sama ada individu yang melanggar SOP ini akan dihadapkan kemah kamah.

“Ia adalah di bawah bidang kuasa Jabatan Peguam Negara dan bagi pihak polis, mereka telah hantar kertas siasatan dengan cadangan tindakan seterusnya,” katanya.

Sementara itu, beliau berkata bagi tempoh 24 Julai hingga 5 Ogos, seramai 6,473 individu tiba di tanah air melalui pintu masuk sempadan antarabangsa dan kesemua telah ditempatkan di 26 hotel dan stesen kuarantin di Kuala Lumpur, Selangor, Negeri Sembilan, Pulau Pinang, Johor, Sarawak, Kelantan, Perak dan Perlis.

Daripada jumlah itu, seramai 18 individu telah dibawa ke hospital untuk rawatan kerana positif Covid-19.– Bernama

See author's posts


Kelulut jana RM60 juta

KUCHING: Sumbangan industri kelulut kini dianggarkan melebihi RM60 juta dan dijangka meningkat setiap tahun.

Timbalan Ketua Menteri Sarawak, Datuk Amar Douglas Uggah Embas berkata, industri penternakan kelulut amat berpotensi untuk menjadi sumber pendapatan dan meningkatkan taraf sosio-ekonomi para pengusaha.

” Secara purata, satu koloni kelulut boleh dituai sebanyak lapan kali setahun dengan hasil 0.5 kilogram sekali tuaian pada harga RM120 hingga RM150 per kilogram.

“Di Sarawak, kebanyakan pengusaha yang terlibat dalam pemeliharan dan pengeluaran lebah dan kelulut adalah dari kawasan Kuching, Serian, Betong, Sarikei, Sibu, Mukah dan Miri dengan anggaran jumlah yang mencecah sehingga 30,000 koloni,” katanya.

Beliau berkata demikian dalam teks ucapannya yang dibacakan oleh Menteri Muda Pertanian, Tanah Adat dan Pembangunan Wilayah Sarawak, Datuk Roland Sagah Wee Inn pada Majlis Pelancaran Skim Pensijilan Amalan Pertanian Baik Malaysia Pemeliharaan Lebah (Tribus apini) dan Kelulut (Tribus meliponini) (myGAP.AM) di sebuah hotel terkemuka, semalam.

Tambahnya, di Sarawak dianggarkan sebanyak 90 tan metrik dihasilkan setahun dengan nilai jualan mencecah RM13 juta.

“Selain daripada madu, antara produk sampingan yang dihasilkan adalah sabun madu kelulut dan pencuci muka.

“Oleh itu, industri pemeliharaan lebah dan kelulut berpotensi untuk diperluaskan memandangkan Sarawak mempunyai kelebihan dari segi kepelbagaian sumber alam semula jadi yang masih dipelihara,” ujarnya.

Industri pemeliharaan lebah kelulut atau dikenali sebagai meliponikultur merupakan satu cabang pertanian baharu yang mula diperkenalkan di Malaysia pada 2004.

Antara produk hiliran yang dihasilkan melalui industri ini adalah madu kelulut dan propolis.

Berdasarkan kajian saintifik, hasil produk ini mempunyai potensi yang tinggi kerana sumbangannya dalam bidang kesihatan dan kecantikan dan ini menyebabkan permintaan terhadap madu kelulut semakin meningkat.

Oleh Nur Ain Otsman

See author's posts


Gempa bumi kuat melanda Utara Laut Maluku, Indonesia

KUALA LUMPUR: Gempa bumi kuat berukuran 7.0 pada skala Richter melanda Utara Laut Maluku, Indonesia pada 2.06 petang tadi.

Menurut kenyataan Jabatan Meteorologi Malaysia (MetMalaysia), gegaran itu berlaku pada kedudukan 163 kilometer (km) selatan dari Pulau Talaud, Indonesia dengan kedalaman 67 km.

Bagaimanapun, berdasarkan penilaian awal, gempa berkenaan tidak membawa ancaman tsunami kepada Malaysia, menurut kenyataan itu. – Bernama

See author's posts


KL ke-46 terbaik dunia bagi keselamatan kewangan, pengurusan pewarisan

KUALA LUMPUR: Kuala Lumpur berada di kedudukan bandar raya ke-46 terbaik dunia dari segi keselamatan kewangan dan pengurusan legasi atau pewarisan, demikian menurut hasil kaji selidik oleh Veolar.eu yang juga peneraju global bagi pengeluaran dan pengedaran antioksidan.

Dalam satu kenyataan baru-baru ini, syarikat itu berkata, kaji selidik yang bertujuan mengenal pasti bandar raya terbaik dunia bagi tujuan persaraan menunjukkan Dubai, Emiriah Arab Bersatu sebagai lokasi terbaik dan diikuti oleh Singapura dan Wellington, New Zealand.

Usaha menerusi kerjasama dengan Magmatic Research, turut menunjukkan bahawa pesara Tokyo menikmati tahap kehidupan terbaik dan diikuti oleh Singapura dan Wellington.

“Sejajar dengan peningkatan ketara inflasi dan ketidakstabilan global, kaji selidik tersebut menunjukkan bandar raya terbaik untuk pesara dengan menganalisis kebolehhidupan bagi peringkat usia lanjut, keselamatan kewangan, penjagaan kesihatan dan pengurusan kekayaan.

“Keputusannya menunjukkan pesara tempatan menikmati kualiti kehidupan terbaik serta bandar terbaik bagi tujuan pengurusan pewarisan,” katanya.

Menurut kaji selidik itu, bandar raya Oslo, Norway, adalah yang terbaik di dunia bagi keselamatan kewangan, satu ukuran kestabilan ekonomi dan persekitaran fiskal bagi pesara di setiap bandar dengan Lisbon dan Porto di Portugal di tempat kedua dan ketiga.

“Pesara berdepan insiden konflik dan ketidakstabilan politik yang rendah di Wellington manakala Singapura dan Auckland, New Zealand pula di kedudukan kedua dan ketiga bagi aspek itu,” katanya. – Bernama

See author's posts


Korea Selatan lapor empat kes import

SEOUL:
Korea Selatan melaporkan empat lagi kes baharu Covid-19 pada Khamis, melibatkan
kes import dan sifar jangkitan tempatan, pertama kali sejak wabak mula melanda.

Empat
kes baharu itu menjadikan jumlah keseluruhan 10,765, lapor agensi berita
Yonhap.

Ia
adalah kenaikan harian terendah dalam tempoh lebih dua bulan, menurut Pusat
Kawalan dan Pencegahan Penyakit Korea (KCDC).

Walaupun
terdapat tanda-tanda pengurangan jangkitan, pihak berkuasa kesihatan tetap
berjaga-jaga terutamanya ketika cuti umum.

Peningkatan
jumlah kes import masih menjadi kebimbangan pihak berkuasa Korea Selatan. Empat
kes baharu itu menjadikan jumlah kes import sebanyak 1,065. Lebih 90 peratus
pesakit adalah warga Korea Selatan.

Negara
dengan jumlah penduduk kira-kira 50 juta itu telah menjalankan saringan
Covid-19 terhadap 619,881 orang, sejak 3 Januari. Korea Selatan melaporkan kes
pertama Covid-19 pada 20 Januari.

Jika,
jumlah jangkitan baharu terus mendatar menjelang akhir musim percutian, Korea
Selatan merancang untuk mengurangkan penjarakan sosial.

Selain
itu, Korea Selatan merancang menamatkan peraturan kuarantin, bermakna sekolah
dan tempat kerja kembali dibuka seperti biasa dengan mengamalkan langkah
berjaga-jaga.

Pegawai
kesihatan negara itu pesimistik keadaan akan kembali seperti sediakala, di
tengah-tengah kebimbangan banyak pihak kemungkinan berlakunya gelombang kedua
jangkitan akhir tahun ini.- Bernama

See author's posts


Anggota Kabinet Lubnan letak jawatan

ANKARA/BEIRUT: Presiden Lubnan Michel Aoun pada Isnin menerima peletakan jawatan kerajaan yang memerintah dan melantik Perdana Menteri Hassan Diab sebagai ketua kerajaan sementara, lapor agensi berita Anadolu.

Langkah tersebut berlaku di tengah-tengah kemarahan orang ramai mengenai letupan dahsyat minggu lalu di ibu kota Beirut.

Ketua Pengarah Pejabat Presiden, Antoine Choucair dalam satu sidang media berkata, Aoun mengucapkan terima kasih kepada Diab dan barisan menteri dan “meminta mereka untuk terus menjalankan tugas sehingga kerajaan baharu dibentuk.”

Pada Isnin, Menteri Kesihatan Hamad Hassan memberitahu wartawan bahawa semua anggota Kabinet Lubnan menghantar surat peletakan jawatan kepada Perdana Menteri untuk disampaikan kepada Presiden.

Terdahulu hari sama, Menteri Kehakiman Marie-Claude Najm dan Menteri Kewangan Ghazi Wazni mengundurkan diri. Menteri Penerangan Manal Abdel-Samad dan Menteri Alam Sekitar Damianos Kattar meletakkan jawatan pada Ahad.

Enam anggota parlimen turut mengundurkan diri daripada 128 anggota parlimen dalam protes terhadap letupan dahsyat yang telah mengorbankan 163 mangsa dan 6,000 yang lain cedera. Dianggarkan kira-kira 300,000 orang awam telah kehilangan tempat tinggal.

Menteri Komunikasi Talal Hawat, dan Ghada Chreim – menteri pengganti – dalam pertemuan itu berkata pengunduran diri pemerintah adalah “tidak dapat dielakkan.”

Satu letupan kuat menggegarkan Pelabuhan Beirut pada Selasa setelah timbunan 2,750 tan metrik amonium nitrat yang disimpan di dalam gudang terbakar.

Amonium nitrat adalah bahan kimia yang sering digunakan untuk membuat bom dan dalam pembuatan baja. Keganasan telah ditolak sebagai kemungkinan penyebab letupan.

Letupan itu, yang menggegarkan Beirut ke pusat bandarnya, menghancurkan bangunan-bangunan yang berdekatan sehingga beberapa kilometer, terjadi ketika Lubnan sedang berhadapan krisis kewangan yang teruk dan pandemik Covid-19.

Penunjuk perasaan telah berhimpun di jalanan dengan demonstrasi antikerajaan yang ganas selama dua hari terakhir, menyerbu bangunan rasmi dan bertempur dengan polis. – Bernama

See author's posts


Dewan SJKC Tong Ah kini berwajah baharu

SELANGAU: Projek menaik taraf pentas dewan Sekolah Jenis Kebangsaan (C) Tong Ah, kini telah siap dilaksanakan.

Projek Transformasi Luar Bandar (RTP) 2021 bagi Dewan Undangan Negeri (DUN) Tamin dengan kos RM150,000 akan menampung seramai 180 murid.

Ahli Dewan Undangan Negeri (ADUN) Tamin, Christopher Gira Sambang dalam ucapannya berkata, SJK (C) Tong Ah kini mempunyai seramai 180 murid, 140 daripada jumlah tersebut murid berbangsa Iban.

“Sekolah ini merupakan alternatif kepada murid yang mengambil mata pelajaran Bahasa Mandarin,” jelasnya pada perasmian dewan itu sempena sambutan perayaan Tahun Baharu Cina 2023 anjuran Persatuan Komuniti Kaum Cina Selangau.

Beliau menyarankan ibu bapa terutama dalam kalangan masyarakat Iban di kawasan itu (Selangau) supaya terus memberi sokongan dengan menghantar anak-anak untuk belajar di SJK (C) Tong Ah Selangau.

“Ini penting, bagi membolehkan anak-anak mereka belajar serta berpeluang menguasai bahasa Mandarin,” ujarnya.

Turut hadir, Ahli Parlimen Selangau Edwin Banta, Ahli Dewan Negara Senator Rita Insol, Pegawai Daerah Selangau Inting Nyami serta ketua-ketua masyarakat setempat.

Oleh AKUN GIMAN

See author's posts


Banjir kilat di Zon Tiris

ADUM LIU

BEKENU : Lima buah kampung di Zon Tiris mengalami banjir kilat akibat hujan lebat sejak petang Sabtu.

Seorang penduduk kampung yang enggan nama disiarkan ketika ditemui berkata, keadaan banjir kilat semakin naik akibat hujan turun lagi malam kelmarin.

Katanya, banjir kilat tidak dapat surut ekoran keadaan air sungai pasang ketika ini.

“Pergerakan dan aktiviti kebun memang susah kerana jalan ditenggelami air yang dalam dan bahaya.

“Tidak semua rumah yang mengalami banjir, hanya rumah yang berada di kawasan rendah berisiko tinggi mengalami banjir kilat di sini,” jelasnya.

Kampung yang terlibat banjir di Zon Tiris ialah Kampung Pintasan, Kepayang, Masjid, Lubuk Buinih dan Sebalik.

Utusan Sarawak difahamkan bahawa keadaan banjir kilat tersebut dalam keadaan terkawal setakat ini.

See author's posts


Pemain Serie A tidak sabar beraksi

KELAB-kelab Serie A dari Itali semalam berkata bahawa mereka ingin kembali ke persaingan pada 13 Jun sekiranya mereka mendapat lampu hijau daripada kerajaan.

“Mengenai penyambungan semula aktiviti sukan dan sesuai dengan keputusan kerajaan dan selain protokol perubatan melindungi pemain, tarikh 13 Jun untuk memulakan semula kejuaraan telah ditunjukkan,” kata Lega Serie A dalam satu kenyataan.

Sukan di Itali dihentikan sejak 9 Mac di tengah wabak Covid-19 yang telah membunuh lebih 31,000 orang di negara ini.

Semua 20 kelab Divisyen Satu telah memilih sebulat suara menyelesaikan kempen ini tetapi ia adalah kali pertama tarikh ditetapkan untuk kembali.

Menteri Sukan Vincenzo Spadafora memberitahu Parlimen Itali bahawa dia telah menerima surat daripada presiden Persekutuan Bolasepak Itali, Gabriele Gravina.

“(Gravina) memberitahu saya bahawa persekutuan telah mengikuti semua cadangan Jawatankuasa Teknikal dan Ilmiah  selain berupaya menyesuaikan semula protokolnya. Dengan itu memungkinkan untuk menyambung semula tanpa kesulitan latihan kolektif bermula 18 Mei,” kata Spadafora.

Pasukan Itali kembali ke latihan individu pada 4 Mei setelah ‘lockdown’ selama dua bulan dengan sesi kumpulan kini ditetapkan untuk Isnin depan dalam keadaan yang sangat ketat.

Terdapat banyak perdebatan mengenai masa kuarantin setelah ujian positif, dengan para saintis kerajaan mencari masa pengasingan selama dua minggu bagi mereka yang telah berhubungan dengan orang yang dijangkiti.

Ketua bola sepak Itali menolak tarikh akhir musim sehingga 2 Ogos memberi masa untuk peringkat terakhir Liga Juara-Juara dan Liga Europa dilangsungkan akhir bulan ini.

Sekiranya bola sepak kembali pada 13 Jun, ia akan meninggalkan ruang untuk diadakan separuh akhir Piala Itali iaitu perlawanan kedua dan final.

Terdapat baki 12 permainan liga untuk dilangsungkan oleh kebanyakan pasukan dengan lapan pasukan mempunyai 13 perlawanan. – AFP

See author's posts


UEC: Kenapa salahkan SUPP?

KUCHING: Ketua Wanita Parti Rakyat Bersatu Sarawak (SUPP), Kho Teck Wan ingin tahu perkembangan dan keputusan kajian yang dibuat berkenaan pengiktirafan Sijil Peperiksaan Bersepadu (UEC).

Beliau berkata, isu pengiktirafan UEC telah menjadi satu topik perdebatan politik yang sensitif terutama di kalangan masyarakat Cina tanpa mengira parti yang mentadbir negara di peringkat persekutuan.

“Ramai pemimpin DAP di Sarawak menyalahkan SUPP kerana kerajaan Perikatan Nasional di bawah Perdana Menteri, Tan Sri Muhyiddin Yassin gagal mengiktirafnya.

“Tetapi pemimpin ini lupa hampir 100% pengundi di kawasan bandar telah mengundi mereka untuk menjadi suara di Parlimen dalam PRU14 yang lalu.

“Pemimpin DAP ini mempersendakan SUPP supaya memperjuangkan pengiktirafan UEC di Parlimen,” kata Kho.

Bekas Ketua Menteri Sarawak, Allahyarham Pehin Sri Adenan Satem, kata Kho, telah mengiktiraf UEC pada tahun 2016.

Pengiktirafan ini, kata Kho, telah menjadi satu legasi Allahyarham Adenan dan beliau dihormati oleh semua masyarakat Cina.

“Ketua Menteri sekarang telah meningkatkan peruntukan kewangan kepada sekolah persendirian Cina dan ini menunjukkan kerajaan GPS bertimbang rasa dan mempunyai pandangan jauh tidak seperti negeri-negeri lain,” kata Kho.

Beliau berkata kerajaan harus melihat kepada fakta bahawa ramai pelajar yang berkelulusan UEC diambil oleh university terkemuka antarabangsa di luar negeri menerusi biasiswa yang ditawarkan.

“Sudah tiba masanya bagi negara ini mengikut dasar Sarawak untuk mengiktiraf UEC.

“Semua ahli politk harus faham kekuatan sesebuah negara adalah kerana kepelbagaian yang sedia ada dan ia bukanlah satu ancaman,” kata Kho.

See author's posts